Hati-hati Dengan Serangan Semut Charlie!

Masyhur dengan nama panggilan panggilan Charlie, serangga ini cukup ditakuti oleh masyarakat di Malaysia. Saya sendiri lebih selesa dengan namanya yang lain seperti semut semai dan semut kayap. Dalam bahasa inggeris pula, serangga berbisa ini mempunyai pelbagai nama antaranya ialah tomcat, Nairobi fly, Kenya fly, champion fly dan rove beetle.

Jangan terkeliru dengan nama panggilannya seperti semut dan “fly”, kerana semut semai ini merupakan sejenis kumbang daripada keluarga Staphilinidae dan yang kita rujuk kepada Charlie di Malaysia ini merupakan spesis Paederus fuscipes subspesis Curtis. Keluarga Staphylinidae mempunyai elytra (penutup sayap) yang kecil (kawasan berwarna hitam pertama dalam anggota abdomennya). Gambar di atas menunjukkan spesis Paederus littoralis.

Staphylinidae mempunyai sebanyak 57,000 spesis yang telah direkodkan, membuatkan keluarga ini menjadi satu keluarga yang paling besar dalam kategori kumbang. Keluarga ini merupakan satu keluarga yang telah wujud sejak zaman lewat triassik (awal Norian ke lewat Karnian). Fossil daripada keluarga ini, iaitu spesis Leehermania prorova, telah ditemui di selatan Virginia.

Kumbang Charlie ini mendiami kawasan yang lembab serta berdekatan dengan sumber air, seperti di kawasan paya, ladang tanaman dan persisiran tasik. Hal ini demikian kerana mereka memerlukan air dan larva Charlie sangat cenderung untuk mati dalam keadaan yang kering. Pada waktu siang, mereka menyorok di kalangan daun daun kering dan badan pokok, manakala menjelang malam menjadi lebih aktif untuk merayau.

Anggota toraks mereka yang terdedah membuatkan P. fuscipes berisiko untuk mati kerana kekeringan sewaktu mereka terbang. Oleh yang demikian, P. fuscipes lebih aktif pada malam yang lembab (selepas hujan). Namun, keadaan cuaca di Malaysia yang panas dan lembab sepanjang tahun merupakan keadaan ideal untuk kumbang Charlie terbang sepanjang tahun. Kitaran hidup pramatang daripada telur ke kepompong bagi kumbang Charlie memakan masa selama 18-19 hari dan diikuti fasa matang selama satu bulan setengah hingga dua bulan.

Gambar 3: Jadual menunjukkan tempoh masa bagi fasa-fasa tumbesaran P. fuscipes Curtis daripada strain DW (Desa Wawasan), SP (Sri Pinang) dan AJ (Ampang Jajar). Strain Ampang Jajar merupakan strain P. fuscipes yang mempunyai jangka hayat paling lama antara ketiga-tiga strain yang dikaji. Gambar hak milik Entomological Society of America.

P.fuscipes menggunakan strategi menyesuai dengan meningkatkan kadar pembiakan apabila jangka hayat matang mereka menjadi singkat atas peningkatan faktor kadar kematian mereka. Strain Desa Wawasan menghasilkan lebih banyak telur walaupun jangka hayat matang mereka yang lebih pendek berbanding dengan strain lain dalam kajian.

Sering kali saya terdengar keluhan berkaitan dengan kewujudan Charlie (dan juga nyamuk). Namun, kejadian sesuatu itu tidaklah sia sia sifatnya. Kajian niche dan diet P. fuscipes menunjukkan kumbang ini memakan serangga serangga perosak tanaman dan kutu kutu pada ternakan. Sesetengah ahli genus Paederus mampu untuk menghadam tisu pokok vaskular. Sedikit sebanyak, P. fuscipes mengawal populasi serangga perosak tanaman. Namun begitu, penggunaan P. fuscipes secara terkawal untuk mengawal populasi serangga perosak masih gagal untuk digunakan secara efisyen.

Corak penyebaran P. fuscipes di Malaysia menunjukkan bahawa ia tidak dipengaruhi oleh faktor cuaca, oleh kerana secara puratanya Malaysia merupakan negara yang panas dan lembab sepanjang tahun. Oleh kerana itu, faktor aktiviti manusia lebih banyak mempengaruhi corak penyebaran kumbang ini.

Data di atas menunjukkan bahawa gangguan pada habitat P. fuscipes (bendang) menjadi faktor utama yang mendorong P. fuscipes untuk terbang ke kawasan kediaman manusia. Aktiviti penuaian dan pembajakan bendang mengganggu habitat P. fuscipes dan pembakaran jerami menyebabkan P.fuscipes mula terbang untuk menyelamatkan diri ke kawasan perumahan. Aktiviti penuaian padi menghancurkan tempat untuk mereka mencari serangga untuk memenuhi keperluan diet mereka. Kajian mendapati bahawa pola pergerakan P. fuscipes ketika musim penuaian adalah mereka akan berpindah kepada kawasan bendang yang masih tidak dituai terlebih dahulu, sebelum akhirnya berpindah ke kawasan perumahan manusia. Populasi P. fuscipes dan serangga mangsanya berkurangan secara drastik oleh kerana kehilangan sumber makanan utama iaitu tumbuhan pertanian.

Berikut adalah jadual penanaman padi di beberapa kawasan:

Dengan maklumat maklumat pengenai jadual penanaman padi yang dibekalkan oleh pengusaha jelapang dan data daripada kajian, kita mampu meramal kedatangan kumbang Charlie ke kawasan perumahan pada masa hadapan. Jika hanya tarikh menabur dinyatakan, memandangkan padi mengambil masa 3 bulan untuk mencapai tahap matang, proses tuaian akan dimulakan lebih kurang 3 bulan selepas tarikh akhir menabur. Musim kumbang Charlie ini juga akan mula seiring dengan musim hujan.

Kumbang Charlie amat ditakuti kerana haemolimfanya mampu menyebabkan radang kulit yang dinamakan paederus dermatitis or dermatitis linearis. Linearis digunakan oleh kerana sifat corak radang kebiasaannya memanjang. Kes dermatitis linearis yang paling awal direkodkan oleh Vorderman pada tahun 1901 di rumah api Anjet-Kidoel, Jawa. Kumbang Charlie dikenali sebagai semut kalong di sana. Semut kalong merupakan kumbang spesis Paederus peregrinus. Walaupun begitu, pengetahuan tentang bisa kumbang ini telah diketahui sejak 1200 tahun lepas oleh masyarakat China, yang menggunakan bisanya untuk membuang tatu.

Kumbang ini tidak menggigit, dan hanya pendedahan kepada haemolimfa kumbang Charlie betina sahaja yang mampu menyebabkan dermatitis linearis. Namun, sesetengah kes yang dilaporkan mengatakan bahawa kumbang Charlie mampu mengeluarkan haemolimfanya sambil merayap, menyebabkan radang yang bercorak memanjang seperti sebuah landasan. Cecair haemolimfa mereka mengandungi sebatian organik amida (R-C(=O)-N(-R)-R) pederin. Sebatian pederin ini akan menyebabkan keradangan kulit seawal 24-48 jam selepas terdedah kepada haemolimfa kumbang Charlie. Tempoh pendam daripada pendedahan terhadap haemolimfa berakhir dengan munculnya tompok kemerah-merahan (erythematous lesion).

Keradangan awal akibat pendedahan kepada toksin pederin turut disertai dengan kewujudan sel neutrofil dalam ruang spongiotik (spongiosis neutrofilik), rembesan isi sel kulit (eksositosis) dan nyahgenerasi retikular epidermis. Lesi yang lebih teruk akan mempunyai pembentukal vesikel intraepidermis dan kematian sel epidermal. Lapisan sel suprabasal kebiasaannya tidak diganggu. Sel sel yang terpisah daripada hubungan interselular akibat akantolisis dapat diperhatikan. Pembentukan cecair hasil edema perivaskular dermis akan berlaku jika lesi dalam keadaan teruk.

Kawasan kulit yang terlibat akan terasa seperti melecet dan terbakar. Kes yang tidak teruk kebiasannya akan mengambil masa beberapa hari untuk pulih manakala kes pertengahan dan kritikal mengambil masa satu hingga dua minggu untuk pulih dan parut hiperpigmentasi yang kekal selama sebulan. Dermatitis linearis yang teruk lazim diikuti dengan tindak balas systemik seperti demam, sakit sendi, radang lapisan mucus hidung, sakit kepala (ataupun kawasan saraf) dan keradangan telinga.

Walaupun kumbang Charlie dikenali dengan nama semut kayap, penyakit kayap tidak sama dengan dermatitis linearis. Kayap merupakan keradangan kulit hasil jangkitan virus herpes zoster dan bukannya pendedahan terhadap sebatian pederin serta sebatian analognya.

Pederin bertindak dengan menghalang sintesis protein dalam 10 minit selepas sel terdedah kepadanya. Hal ini akan menyebabkan gangguan terhadap replikasi DNA. Namun, sintesis RNA didapati tidak terganggu. Pada 50 minit pertama pendedahan pederin terhadap sel, jumlah sel yang mengalami mitosis berkurangan. Kemudian, nyahgenerasi selular seperti tahanan pada fasa metafasa mitosis dan pembentukan kromosom abnormal mula kelihatan. Pada jam ke 5-20 selepas pendedahan awal, nukleus mula hancur. Sel sel yang ditahan tumbesarannya mula membentuk banyak vakuol dan akhirnya pecah melalui proses lisis. Pederin merupakan sebuah toksin yang sangat berkesan, hanya memerlukan 1 nanogram/ml untuk memberikan kesan kepada sel. Pederin lebih poten daripada bisa ular tedung.

Jika haemolimfa terkena pada kulit anda, langkah yang perlu diambil ialah membasuh kawasan yang terkena haemolimfa tersebut dengan air yang banyak dengan sabun, sapukan larutan iodin dan ambil ubat antihistamin (anti-radang) oral jika perlu. Nasihat ahli perubatan dan berjumpa dengan doktor amat digalakkan.

Yang menariknya, kumbang Charlie ini tidak menghasilkan pederin sendiri, tetapi bergantung kepada bakteria simbiotik untuk menghasilkan toksin tersebut. Kumbang Charlie jantan mempunyai 0.1-0.2 miligram pederin dalam badan mereka manakala 85% betina mempunyai 0.2-16.8 miligram pederin. Kebanyakan kumbang Charlie betina mempunyai 6.6 miligram pederin. Betina di dalam golongan ini dinyatakan sebagai (+)-betina. Manakala lagi 15% betina lain mempunyai kurang daripada 1.2 miligram pederin dan dinyatakan sebagai (-)-betina. (-)-Betina diberikan diet yang mengandungi pederin dan mereka didapati dapat memindahkan pederin tersebut kepada telur yang keluarkan oleh mereka, sama seperti (+)-betina.

Analisis data 16s ribosomal mendapati bahawa kumbang Charlie betina mempunyai bakteria simbiont yang mirip dengan kuman Pseudomonas aeruginosa. Gen biosintesis pederin yang diekstrak daripada kubang ini menemukan kawasan kluster poliketida synthase sepanjang 54kb yang mempunyai struktur arkitektur gen dan homologi gen spesifik terhadap gen kuman. Dengan erti kata lain, analisis genetik menunjukkan penghasilan pederin dilakukan oleh kuman yang hidup di dalam kumbang Charlie dan bukannya kumbang itu sendiri.

Sebatian analog pederin tidak hanya dijumpai di dalam kumbang Paederus sahaja, malah, juga dijumpai di dalam organisma lain, kebanyakannya span laut. Analog pederin ini juga disintesis oleh bakteria simbiont dan bukannya organisma hos itu sendiri. Sebagai contohnya, mycalamide A dihasilkan di dalam Mycale hentscheli, onnamide A di dalam Theonella swinhoei dan irciniastatin A/psymberin dihasilkan di dalam Psammocinia aff. bulbosa.

Analog pederin daripada organisma laut seperti span menunjukkan keberkesanan dalam membunuh sel sel kanser. Psymberin didapati dapat membunuh sel karsinoma peparu, kanser kolon, melanoma dan kanser payudara tanpa secara selektif. Walaupun kesesuaian sebatian keluarga pederin untuk digunakan dalam rawatan kanser belum dapat dipastikan, tidak dinafikan bahawa kumbang Charlie menjadi titik permulaan kajian untuk mencari produk semulajadi yang mampu melawan penyakit kanser pada suatu hari nanti.

Setakat ini, tiada cara yang berkesan didapati dapat menghindarkan daripada kumbang Charlie menceroboh kawasan penempatan manusia. Semburan racun hanya dapat berkesan untuk beberapa hari sebelum gelombang serangan seterusnya muncul. Namun, kumbang Charlie lebih tertarik kepada lampu kalimantang daripada lampu pijar yang bercahaya kuning. Jika kumbang Charlie didapati di tubuh anda, tiupkan mereka dan jangan pukul atau sapu mereka. Memerangkap mereka menggunakan pita pelekat adalah cara yang lebih baik

Hati-hati dengan serangan si kenit Charlie!

Di bawah saya sertakan sedutan rancangan Nasi Lemak Kopi O yang membincangkan perihal kumbang Charlie di dalam segmen Tolong Alert pada 18 September 2016:

Rujukan

Bong, L., Neoh, K., Jaal, Z., & Lee, C. (2012). Life Table of Paederus fuscipes (Coleoptera: Staphylinidae). Journal Of Medical Entomology, 49(3), 451-460. doi: 10.1603/me11163

Bong, L., Neoh, K., Jaal, Z., & Lee, C. (2015). Paederus Outbreaks in Human Settings: A Review of Current Knowledge. Journal Of Medical Entomology, 52(4), 517-526. doi: 10.1093/jme/tjv041

Bong, L., Neoh, K., Lee, C., & Jaal, Z. (2013). Dispersal Pattern of Paederus fuscipes (Coleoptera: Staphylinidae: Paederinae) in Relation to Environmental Factors and the Annual Rice Crop Cycle. Environmental Entomology, 42(5), 1013-1019. doi: 10.1603/en13054

Brega, A. (1968). STUDIES ON THE MECHANISM OF ACTION OF PEDERINE. The Journal Of Cell Biology, 36(3), 485-496. doi: 10.1083/jcb.36.3.485

Chatzimanolis, S., Grimaldi, D., Engel, M., & Fraser, N. (2012). Leehermania prorova, the Earliest Staphyliniform Beetle, from the Late Triassic of Virginia (Coleoptera: Staphylinidae). American Museum Novitates, 3761(3761), 1-28. doi: 10.1206/3761.2

Chinen, T., Nagumo, Y., Watanabe, T., Imaizumi, T., Shibuya, M., & Kataoka, T. et al. (2010). Irciniastatin A induces JNK activation that is involved in caspase-8-dependent apoptosis via the mitochondrial pathway. Toxicology Letters, 199(3), 341-346. doi: 10.1016/j.toxlet.2010.09.017

Cichewicz, R., Valeriote, F., & Crews, P. (2004). Psymberin, a Potent Sponge-Derived Cytotoxin from Psammocinia Distantly Related to the Pederin Family. Cheminform, 35(41). doi: 10.1002/chin.200441212

Essack, M., Bajic, V., & Archer, J. (2011). Recently Confirmed Apoptosis-Inducing Lead Compounds Isolated from Marine Sponge of Potential Relevance in Cancer Treatment. Marine Drugs, 9(9), 1580-1606. doi: 10.3390/md9091580

Frank, H. (1988). “Paederus, sensu lato (Coleoptera: Staphylinidae): An index and review of the taxa”. Insecta Mundi. 2 (2): 97–159.

Kellner, R. (2002). Molecular identification of an endosymbiotic bacterium associated with pederin biosynthesis in Paederus sabaeus (Coleoptera: Staphylinidae). Insect Biochemistry And Molecular Biology, 32(4), 389-395. doi: 10.1016/s0965-1748(01)00115-1

Kellner, R., & Dettner, K. (1995). Allocation of pederin during lifetime ofPaederus rove beetles (Coleoptera: Staphylinidae): Evidence for polymorphism of hemolymph toxin. Journal Of Chemical Ecology, 21(11), 1719-1733. doi: 10.1007/bf02033672

Kumar, A., & Karthikeyan, K. (2017). Paederus dermatitis. Indian Journal Of Dermatology, Venereology, And Leprology, 83(4), 424. doi: 10.4103/0378-6323.198441

Madge, L., Sierra-Honigmann, M., & Pober, J. (1999). Apoptosis-inducing Agents Cause Rapid Shedding of Tumor Necrosis Factor Receptor 1 (TNFR1). Journal Of Biological Chemistry, 274(19), 13643-13649. doi: 10.1074/jbc.274.19.13643

Manley, G. (1977). Paederus fuscipes [Col.: Staphylinidae]: A predator of rice fields in west Malaysia. Entomophaga, 22(1), 47-59. doi: 10.1007/bf02372990

Meragelman, T., Willis, R., Woldemichael, G., Heaton, A., Murphy, P., & Snader, K. et al. (2007). Candidaspongiolides, Distinctive Analogues of Tedanolide from Sponges of the GenusCandidaspongia. Journal Of Natural Products, 70(7), 1133-1138. doi: 10.1021/np0700974

Mosey, R., & Floreancig, P. (2012). Isolation, biological activity, synthesis, and medicinal chemistry of the pederin/mycalamide family of natural products. Natural Product Reports, 29(9), 980. doi: 10.1039/c2np20052j

Mullen, G. & Durden L. (2009). Medical and Veterinary Entomology. Academic Press. p. 102. ISBN 978-0-12-372500-4.

Pettit, G., Xu, J., Chapuis, J., Pettit, R., Tackett, L., & Doubek, D. et al. (2004). Antineoplastic Agents. Part 520. Isolation and Structure of Irciniastatins A and B from the Indo-Pacific Marine Sponge Ircinia ramosa. Cheminform, 35(29). doi: 10.1002/chin.200429203

Piel, J. (2002). A polyketide synthase-peptide synthetase gene cluster from an uncultured bacterial symbiont of Paederus beetles. Proceedings Of The National Academy Of Sciences, 99(22), 14002-14007. doi: 10.1073/pnas.222481399

Piel, J., Hofer, I., & Hui, D. (2004). Evidence for a Symbiosis Island Involved in Horizontal Acquisition of Pederin Biosynthetic Capabilities by the Bacterial Symbiont of Paederus fuscipes Beetles. Journal Of Bacteriology, 186(5), 1280-1286. doi: 10.1128/jb.186.5.1280-1286.2004

Quach, H., Hirano, S., Fukuhara, S., Watanabe, T., Kanoh, N., & Iwabuchi, Y. et al. (2015). Irciniastatin A Induces Potent and Sustained Activation of Extracellular Signal-Regulated Kinase and Thereby Promotes Ectodomain Shedding of Tumor Necrosis Factor Receptor 1 in Human Lung Carcinoma A549 Cells. Biological & Pharmaceutical Bulletin, 38(6), 941-946. doi: 10.1248/bpb.b15-00078


Palestine Dan Perang Dunia Yang Tertangguh

“Barang siapa menguasai Palestin, dia sesungguhnya menguasai Dunia.” (Salahuddin Al-Ayubi).

Dunia baru sahaja menyaksikan perkembangan menarik di Palestin, Perancis, dan Korea Selatan yang mengurangkan ketegangan perang berskala besar di Timur dan Barat. Hamas di Palestin bukan sahaja telah membuat kejutan dengan menerima sempadan negara Palestin yang digariskan pada 1967, tetapi juga telah melantik Pengerusi Biro Politik yang baru iaitu bekas Perdana Menteri Ismail Haniyeh menggantikan Khaled Mashal.

Pemimpin muda pro-EU Emmanuel Macron pula menewaskan Marine Le Pen dalam pilihan raya Presiden Perancis sementara pemimpin Demokratik pro-rundingan dengan Korea Utara, Moon Jae-In pula memenangi pilihan raya Presiden Korea Selatan.

Perkembangan di Palestin cukup menarik kerana Hamas sejak kepimpinan Almarhum Syeikh Ahmed Yassin lagi menuntut keseluruhan wilayah termasuklah Israel sebagai negara Palestin.

Namun meskipun menerima sempadan 1967, Hamas masih menegaskan bahawa mereka tidak pula mengiktiraf Israel sebagai sebuah negara. Dalam masa yang sama Hamas menjelaskan bahawa musuh mereka ialah Zionisme dan bukannya kaum Yahudi. Ismail Haniyeh pula terkenal sebagai pemimpin yang teguh berhadapan dengan pelbagai ujian sama ada di penjara Israel mahupun di tangan saudara Islam se-Palestin sendiri iaitu pergerakan Fatah.

Beliau juga terkenal dengan semangat rundingan di mana hasil kompromi dengan Presiden Mahmoud Abbas, kerajaan perpaduan Hamas-Fatah sering kali berjaya ditubuhkan meskipun seringkali diganggu-gugat pelbagai faktor dalaman dan luaran. Haniyeh juga pernah memimpin Palestin berhadapan tekanan enam penjuru iaitu dari Amerika Syarikat (AS), Rusia, PBB, Kesatuan Eropah, Israel, dan juga Mesir semata-mata mempertahankan prinsip perjuangan Hamas. Namun dengan perubahan dasar pegangan yang baru diisytiharkan, ruang untuk Haniyeh mengemudi Hamas dengan lebih baik terbuka luas seandainya beliau kembali ke tampuk pemerintahan Palestin.

Perkembangan yang positif turut berlangsung di sebuah lagi wilayah Timur iaitu di Korea Selatan. Moon Jae-In yang baru menjadi Presiden Korea Selatan ialah seorang pemimpin Parti Demokratik yang sudi bekerjasama rapat dengan Korea Utara. Malah, beliau turut menyatakan kesanggupan untuk melawat Pyongyang, ibu negara Korea Utara demi rundingan ke arah hubungan yang lebih baik antara Seoul dengan jirannya itu.

Perlu diketahui bahawa Presiden baru Korea Selatan itu benar-benar mengimpikan penyatuan semula Korea Utara dengan Korea Selatan berlangsung secara aman. Moon Jae-In menarik kerana beliau bukan sahaja mengkritik tindakan tekanan ketenteraan semata-mata tanpa dialog dari AS (terutama sekali Trump) ke atas Korea Utara, tetapi beliau turut mengecam tindakan AS memasang sistem pertahanan anti-peluru berpandu THAAD di Korea Selatan beberapa bulan lalu.

Langkah memasang THAAD dilihat beliau sebagai terlalu tergesa-gesa, tidak demokratik, dan juga menutup ruang kerajaan beliau yang baru untuk membatalkannya. Namun demikian, meskipun AS sendiri mengisytiharkan bahawa sistem THAAD telah mula beroperasi di Korea Selatan, pendirian pro-rundingan dan dialog Presiden Moon Jae-In menjanjikan iklim Semenanjung Korea yang lebih baik berbanding dominasi penuh yang diharapkan Presiden Donald Trump dari AS. Di Barat pula, kuasa nuklear ketiga terbesar dunia selepas AS dan Rusia, iaitu Perancis telah menerima Presiden baharu yang pro-Kesatuan Eropah (EU). Baru berusia 39 tahun, Emmanuel Macron bukan sahaja telah mengatasi rekod lagenda Napoleon Bonaparte sebagai pemimpin Perancis yang termuda, tetapi juga telah mengecewakan Presiden AS yang paling tua, iaitu Donald Trump. Trump diketahui menyokong lawan Macron, iaitu Marine Le Pen yang berjanji bakal membawa Perancis keluar daripada EU. Le Pen yang bukan sahaja anti-EU tetapi juga anti-Muslim dan anti-pendatang. Kemenangan Macron ini sedikit-sebanyak melegakan bukan sahaja warga Perancis tetapi juga warga Eropah dan dunia kerana beliau bukanlah seorang yang berpendirian ekstrim, malah turut menyokong kemasukan Turki ke dalam EU serta menyokong penyelesaian dua negara dalam isu Palestin-Israel. Namun beliau kekal komited menyertai NATO pimpinan AS dan sejauh mana kehadiran beliau di pentas politik dunia benar-benar menyumbang kepada meredakan ketegangan antarabangsa terutama sekali di Timur Tengah masih perlu dinantikan.

Oleh: Abdul Muein Abadi
Pensyarah Program Sains Politik Universiti Kebangsaan Malaysia (UKM)


Captain America – Civil  War: Tutorial Hubungan Antarabangsa

Filem Captain America, Civil War (CACW) bukan sekadar menayangkan kekentalan ‘bicep’ Captain America menahan helikopter dan fesyen rambut Black Widow yang sentiasa bertukar-tukar setiap kali filem Avengers, tetapi mengetengahkan isu persengkataan dan konflik global dan hubungan antarabangsa. Di sebalik ceritanya yang berkisarkan superhero, persoalan utama filem ini ialah, apakah yang perlu dilakukan oleh negara kuasa besar seperti US dalam mengendalikan permasalahan kewujudan entiti luar yang berkuasa yang dikenali sebagai ‘superhero’.

Jika diperhatikan, ini ialah isu antara dua puak superhero tentang dilemma mereka mengenai Sokovia Accord. Sokovia Accord merupakan satu akta untuk memantau kegiatan superhero atas alasan kuasa mereka merupakan ancaman kepada umat manusia dan tindakan mereka mengundang boleh kemusnahan besar di tempat mereka berada. Tetapi jika dilihat dari sudut ilmiah, sebenarnya ini ialah isu antara dua pendekatan dalam teori perdana hubungan antarabangsa, iaitu Realisme dan Liberalisme.

Apa isu negara US dalam filem ini sebenarnya? Tidakkah ahli-ahli Avengers ini terdiri daripada orang baik-baik? Kenapa tidak hanya percaya bahawa mereka membawa kebaikan dan biarkan sahaja mereka selamatkan dunia? Ini bukan dalam US sahaja. Avengers adalah penyelamat dunia, maka perlukah mereka dibiarkan ‘masuk’ negara lain tanpa sebarang sekatan dan bergerak secara indipenden tanpa pengawasan badan berkanun?

Secara teori, struktur sistem antarabangsa telah memaksa negara-negara untuk bimbang dan secara tidak langsung bertindak agresif terhadap negara lain. Tambahan pula, dalam era globalisasi ini konsep ‘sempadan’ tidak lagi relevan untuk dipakai oleh jenayah rentas sempadan dan syarikat swasta seperti Avengers. Maka dalam soal ini, kebimbangan negara terhadap kebebasan superhero dalam melakukan kerja mereka menyebabkan mereka terpaksa bertindak mengekang kekuasaan superhero. Sebelum itu kita baca apa yang tersurat dalam filem tersebut.

Apa Dalam Filem

Sokovia Accord memuatkan paradigma Liberalisme hubungan antarabangsa. Di bawah perjanjian ini, pihak aktor negara PBB akan ‘bekerjasama’ dengan Avengers untuk kebaikan sejagat. Maka, banyaklah peraturan yang akan ditetapkan oleh PBB kepada Avengers, menyebabkan kekangan bagi mereka untuk menyelamatkan dunia. Kekangan yang paling ketara ialah sempadan negara. Di bawah perjanjian ini, mereka tidak lagi boleh sesuka hati masuk negara lain tanpa pengawasan dan keizinan. Tony Stark (Ironman) memilih untuk menandatangani perjanjian ini setelah melihat kasualti yang telah dilakukan oleh Avengers di beberapa negara.

Pada pandangannya sebagai pendukung Liberalisme, kerjasama dengan aktor negara walaupun terpaksa menerima beberapa peraturan, itulah yang membezakan mereka dengan terorist dan supervilen. Sebagai permulaan, hormat dan patuh pada aturan dunia dan undang-undang antarabangsa (padahal habis jahanam lapangan terbang mereka kerjakan semata-mata kerana nak tangkap seorang penjenayah).

Captain America pula seorang Realis. Beliau lebih fokus dari sudut keselamatan dan agenda tersendiri (dalam kes menyelamatkan Winter Soldier) terlebih dahulu, dan berhujah untuk tidak menandatangani Sokovia Accord kerana ia akan menyebabkan Avengers kurang berupaya untuk respon pada jenayah dan supervilen, terutamanya dalam situasi yang genting.tapi tidaklah bermakna Realis menolak kerjasama. Captain America juga mempersoalkan agenda setiap negara adalah berbeza dan boleh berubah. Jika mereka tandatangan perjanjian ini, mereka terpaksa mengikut telunjuk pihak PBB yang boleh mengubah agenda mereka ikut keadaan.

Melalui filem ini kita akan membahaskan terlebih dahulu keadaan dan situasi sistem hubungan antarabangsa yang menyebabkan negara-negara bertindak sedemikian terhadap The Avengers.

Keadaan Anarki dan Akibatnya

Konsep anarki ialah sistem antarabangsa kita tidak ada badan autoriti yang mengawal pergerakan dan menguatkuasakan undang-undang seluruh dunia. Mengikut pandangan Realisme, keadaan anarki menyebabkan negara akan bertindak bagi memastikan kelangsungan hidup dan keselamatan.

Manakala Liberalisme menggunakan anarki sebagai satu tunjangan bagi negara-negara untuk memelihara kepentingan mereka dengan menubuhkan rejim antarabangsa dan institusi kerjasama. Dalam filem ini, US mempersoalkan The Avengers untuk menjalankan kegiatan heroic mereka di negara luar, seperti Sokovia.

Setelah beberapa orang di Sokovia dan cedera dan meninggal, lalu dunia berpaling muka kepada Avengers, dan jikalau Avengers boleh bertindak di negara lain tanpa pengawasan, adakah ini bermakna aktor terbesar Realisme iaitu negara lain juga boleh bertindak demikian? Bolehkah US menjalankan misi menentang terorisme di negara lain? Ataupun perlu mereka tubuhkan satu syarikat swasta untuk melakukannya?

CACW memperdebatkan sejauh mana kita harus mengorbankan kebebasan kita atas nama keselamatan. Realisme dan Liberalisme kedua-duanya bersetuju bahawa keselamatan nasional dan kebajikan ekonomi itu penting, tetapi mereka berselisih mengenai penekanan relatif kedua-dua matlamat ini.

Realisme melihat anarki lebih memberi tekanan kepada kelakuan negara/bukan negara berbanding Liberalisme. Tetapi Liberalime melihat kerjasama antara aktor akan menjurus lebih kepada isu ekonomi berbanding isu keselamatan. Dalam hal ini, jika lihat dari sudut yang berbeza, kerjasama Avengers dengan negara-negara yang terlibat menjamin kegiatan ekonomi mereka.

Mereka tidak mahu rakyat kehilangan mata pencarian kerana kegiatan heroic yang berlaku. Malah, kalau difikirkan, jika tempat itu sentiasa menjadi tumpuan supervilaIn, mahukah pelabur dari luar negara melabur dalam negara tersebut? Bagi Liberalis, jika kegiatan ekonomi maju, pendapatan rakyat bertambah, maka jenayah akan berkurang.

Setakat ini sahaja terlebih dahulu. Sebenarnya dalam satu filem yang hebat, banyak idea dan konteks yang dipertontonkan. Satu artikel tidak memberi keadilan kepada filem yang mendapat kutipan tertinggi 2016 ini. Penulis terpaksa menulis sedikit demi sedikit untuk memberi penghadaman yang sempurna kepada pembaca. Harapan penulis hanya ingin menabur minat menonton filem secara ilmiah. Apabila menonton secara ilmiah, tidak boleh lari daripada membaca. Maka secara tidak langsung menarik minat membaca dalam kalangan masyarakat.


Wahai Dr Maszlee, Kekalkan Nama PERMATA

Ke hadapan Menteri Pendidikan Dr Maszlee
Malik,

Merujuk kepada
laporan Berita Harian pada tarikh 15 April 2019, bertajuk “PERMATA Dijenamakan Semula dengan Nama Baharu
Genius”, izinkan saya
membantah keputusan tuan menukar nama dari PERMATA ke Genius. Asas bantahan
saya ini boleh dibahagikan kepada tiga inti utama.

Pertama, perkataan Genius tidak akan mampu
menggambarkan inti Program PERMATA. Perkataan genius merujuk kepada seseorang yang mempunyai keupayaan intelek
luar biasa seperti tokoh-tokoh terkemuka Albert Einstein ataupun Stephen
Hawking. Program dengan nama Genius ini seolah-olah ingin melahirkan
manusia-manusia sebegitu. Hal ini jauh menyeleweng daripada tujuan utama
Program PERMATA.

Perkataan
“permata” dalam Bahasa Melayu merujuk kepada batu yang berharga seperti intan
atau berlian. Kebanyakan batu-batu ini adalah sejenis hablur [crystal]. Jika tuan menteri ingin tahu,
dalam Sains Bahan, hablur memerlukan keadaan yang sangat khusus untuk dibentuk.
Jika proses pembentukan ini tidak dijaga dengan rapi, berlian yang diidamkan
tidak terhasil malah mungkin arang pula yang timbul. Hal ini selari dengan
intipati Program PERMATA.

Program PERMATA
bukan semata-mata tentang melatih anak-anak genius. Golongan yang tidak
tahu-menahu hal PERMATA akan selalu beranggapan bahawa PERMATA = PERMATApintar.
Saya harap tuan menteri tidak melakukan kesilapan yang sama dengan golongan ini.

Secara asasnya, program PERMATA ingin menyediakan program yang sesuai untuk anak-anak berkeperluan khusus. Oleh sebab itulah munculnya 8 inisiatif berbeza bawah payung PERMATA untuk memenuhi keperluan-keperluan berbeza agar menghasilkan permata yang boleh menyumbang kepada masyarakat.

Jika keperluan khusus ini tidak dipenuhi, dibimbangi perkembangan mereka terencat. Saya yakin Dr Maszlee pernah mendengar akan kisah kanak-kanak terkehadapan yang akhirnya tergelincir tidak tahu hala tuju. Itu contoh anak-anak berkeperluan khusus yang keperluannya tidak dipenuhi.

PERMATApintar
hanyalah salah satu nama dalam naungan PERMATA. Tujuannya ialah untuk memenuhi
keperluan anak-anak terkehadapan atau lebih tepatnya gifted and talented. Perkataan pintar di sini merujuk kepada giftedness, bukan ke-genius-an. Memang istilah ini yang
digunakan oleh pakar dalam makalah-makalah mereka: pintar dan berbakat.

Nama-nama lain
bawah nama PERMATA ialah PERMATA Kurnia yang ingin memenuhi keperluan anak-anak
istimewa seperti kanak-kanak autistik. PERKASA Remaja pula ingin memenuhi keperluan
remaja yang berisiko. PERMATA Seni ingin memenuhi keperluan anak-anak yang
berbakat dalam seni persembahan. Beberapa contoh ini sudah cukup untuk
menggambarkan kepelbagaian keperluan khusus yang juga setanding dengan kepelbagaian
batu permata seperti batu zamrud, batu nilam, berlian, dan batu kecubung.

Seperti slogannya,
“Setiap Anak PERMATA Negara: Every Child
is Precious”, anak-anak PERMATA ini berharga dan memerlukan perhatian
khusus yang sepatutnya. Berharga mempunyai banyak aspek sama seperti banyaknya jenis
kelebihan anak-anak istimewa yang berbeza. Genius tidak akan mampu
menggambarkan semua ini.

Kedua, nama PERMATA memang sudah sedia ada berdaya
saing dan nama Genius tidak akan mengubah hakikat itu. Saya andaikan maksud daya saing yang tuan menteri
maksudkan dalam laporan itu adalah kebolehan untuk bersaing di pentas
antarabangsa. Saya kira daya saing di pentas alam pekerjaan setempat adalah
tidak kena dengan konteks keputusan Dr.

Tahukah tuan
menteri bahawa sepanjang hampir sedekad penubuhan Pusat PERMATApintar Negara, pusat
ini sudah menempa nama di pentas antarabangsa? Berduyun-duyun pelajar
Kazakhstan dihantar ke Pusat PERMATApintar Negara selama berminggu-minggu dalam
program pertukaran pelajar. Begitu juga berduyun-duyun pelajar PERMATApintar
dihantar ke Kazakhstan atas alasan yang sama. Amalan ini berterusan tahun demi
tahun.

Selain itu, Pusat PERMATApintar Negara juga ada jalinkan hubungan bersama Sekolah Tinggi Shibata di Jepun dalam program pertukaran pembentangan hasil kajian. Sekolah Tinggi Shibata ialah sejenis Super Science High School kerajaan Jepun yang melatih setiap pelajarnya menulis kajian saintifik.

Pusat PERMATApintar Negara yang juga melatih setiap pelajarnya menulis kajian saintifik bersetuju untuk menukar hasil kajian para pelajar pada forum masing-masing, iaitu Forum Education for Sustainable Development (ESD) di Sekolah Tinggi Shibata dan Persidangan International Future Scientist Conference (iFSC) di Pusat PERMATApintar Negara. Pertukaran ini masih lagi berjalan setiap tahun.

Sementara itu,
para penerima Anugerah Nobel dijemput sebagai tenaga pengajar untuk program
latihan minda saintis bertaraf antarabangsa, Nobelist Mindset Workshop. Universiti-universiti luar negara pula sudah
menerima sijil Pusat PERMATApintar Negara sebagai layak untuk memasuki
universiti mereka. Malah, pengarah Program PERMATApintar, Prof Dato Dr Noriah
Mohd Ishak sendiri berkata yang Pusat PERMATApintar Negara sudah diiktiraf
sebagai salah satu sekolah untuk anak-anak gifted
yang terbaik di dunia!

Namun begitu, harus difahami sekali lagi Program PERMATA bukanlah terhad kepada PERMATApintar sahaja. Ia merangkumi 8 inisiatif berbeza: PERMATA Negara, PERMATApintar, PERMATA Seni, PERMATA Insan, PERKASA Remaja, PERMATA Kurnia, Hospital Kanak-Kanak PERMATA, dan PERMATA STEM Talent.

Pengalaman saya yang sekangkang kera ini membenarkan saya bercakap tentang perkembangan PERMATApintar sahaja. Walaubagaimanapun, contoh-contoh yang saya sebutkan tadi cukup sebagai bukti bahawa nama PERMATA mempunyai daya saing yang kuat. Hanya usaha sahaja yang menentukan.

Ketiga, nama Genius tidak akan menjadikan program
ini LEBIH berdaya saing walau secebis pun. Sewaktu tuan menteri berkata nama Genius ini akan
menjadikannya lebih berdaya saing, saya hairan: bagaimana Dr Maszlee boleh
berfikir sedemikian? Adakah ia kerana nama-nama berbahasa Inggeris difikirkan lebih
mudah untuk menembusi pasaran antarabangsa? Jika begitu pemikirannya, ia
hanyalah ilusi semata-mata.

Ada banyak contoh
barang-barang dengan unsur nama tempatan yang dipasarkan di pentas
antarabangsa. Satu contoh yang kita semua kenal dan sayangi ialah RotiBoy yang
dimulakan di Pulau Pinang pada tahun 1998. Kini, ia sudah bersepah di Korea,
China, Thailand, Dubai, Arab Saudi, dan Indonesia. Upin & Ipin dan Boboiboy
juga yang penuh dengan unsur ke-Malaysia-an dapat menembusi pasaran
antarabangsa. Pengguna antarabangsa mencari kualiti pada isi, bukan keputihan
pada tanda nama.

Nukilan pada isi kedua
saya juga sudah menjadi bukti kebolehsaingan nama tempatan PERMATA di pentas
antarabangsa. Nama tempatan bukanlah penghalang untuk mendapat tempat di mata
dunia. Nama putih pula tidak memberi kesan pada kejayaan ini.

Lagipun, bila
dikatakan bahawa nama sesuatu itu “lebih berdaya saing”, apa kayu ukur yang
boleh membandingkan lebih atau kurang?

Malah, jika tuan menteri berminat untuk membanggakan Malaysia, lebih baik tuan gunakan nama tempatan. Nama tempatan lebih mudah dikenali dan mudah dibanggakan. Contohnya begini, jika saya katakan bahawa siri animasi Chuck Chicken dan Harrie and Bunnie ditayangkan di Disney Channel, apa perasaan kita?

Hati kecil kita pasti berkata, “Biasalah tu Disney Channel tayang cerita-cerita orang putih”. Bagaimana pula jika saya memaklumkan bahawa Bola Kampung itu ditayangkan di Disney Channel? Mestilah kita rasa bangga kartun tempatan disiarkan di nama antarabangsa seperti Disney.

Sekali baca sahaja
kita sudah tahu ia adalah kartun tempatan. Padahal, sebenarnya ketiga-tiga itu
dihasilkan oleh Studio Animasia, iaitu sebuah studio di Malaysia! Namun, Bola
Kampung masih lagi lebih membanggakan berbanding dua kartun tadi walaupun
selepas mengetahui hakikat ini.

Nampak atau tidak
bagaimana nama tempatan itu akan membanggakan rakyat kita? Nama PERMATA akan
dengan serta merta membanjiri rakyat dengan rasa bangga apabila tahu ia berada
di pentas antarabangsa. Rakyat akan susah berbangga dengan nama putih seperti
Genius.

Maka, saya nasihatkan usahlah bermain dengan jenama. Saya sedar dalam laporan itu ada mencatatkan bahawa tuan menteri mempunyai rancangan lain yang saya yakin bermanfaat selain penjenamaan semula.

Namun, penjenamaan semula ini tiada manfaat dan hanya akan membazir duit. Rancangan-rancangan lain itu tidak akan tergendala pun jika nama PERMATA dikekalkan. Nama PERMATA akan kekal berdaya saing dan terus bersemangat menjadi pusat perkembangan anak-anak berkeperluan khusus yang terbaik.

Sekian, Alumni
Program PERMATApintar Negara.


Apabila Tentera Selempang Merah Bangkit Membinasakan Angan-Angan Komunis

Kumpulan-kumpulan komunis yang sudah bertapak di Asia Tenggara mula bergerak sendiri selepas Parti Komunis China mengangkat kaki pada tahun 1930. Untuk cawangan Tanah Melayu, semua ahli sedar – halau British sudah boleh tubuhkan negara sendiri. Itulah asas yang menggerakkan Parti Komunis Malaya, dengan hanya 1,500 ahli dan 10,000 penyokong pada awalnya – rata-ratanya buruh Tanah Besar China yang cukup benci Jepun yang menjajah Manchuria.

Jadi apabila Jepun bergerak untuk menjajah Asia Tenggara pula, perjuangan PKM bertambah rancak. Asakan Jepun terlalu kuat sampai British terpinga-pinga mencari jalan untuk lawan. British menggunakan konsep “the enemy of my enemy is my friend” dan berpakat dengan PKM. Hasil pakatan ini melahirkan Tentera Bintang Tiga. Namun selepas Jepun menyerah kalah, Tanah Melayu mempunyai kelompangan kuasa. Pihak PKM mengambil kesempatan untuk memerintah negara selama 14 hari.

Dan selama 14 hari, macam-macam mereka buat dengan kekejaman luar jangka. Tindakan mereka seperti membunuh penduduk awam jelas tunjuk yang PKM tiada niat untuk mentadbir… sekadar berkuasa mengikut hawa nafsu tanpa batasan akal. Penduduk marhaen pula sudah tidak tahan dengan kerakusan PKM. Ramai mula bangkit menentang. Antaranya adalah seorang pejuang bernama Kiyai Haji Mohd Salleh Abdul Karim.

Tetapi sebelum itu, kami cadangkan korang untuk dapatkan PERTEMPURAN DI HUTAN. Buku ini merakamkan kisah Dato Rani Abdul Rashid dalam pertempuran-pertempurannya melawan komunis. Buat julung kalinya kisah kepewiraan dirinya dan anggota keselamatan yang lain direkodkan dengan mendalam dalam sebuah buku. Dapatkan sekarang, ada DISKAUN lagi! Pautan pembelian: https://shopee.com.my/The-Patriots-Pertempuran-Di-Hutan-Hardcover–i.238336777.17131032084

Menyemai Senjata Dalam Hati Pejuang

Kiyai Salleh adalah seorang pejuang yang tidak hanya bergantung pada senjata semata-mata. Mindanya merupakan lombong ilmu yang ditimba daripada guru-guru hebat. Pegangan beliau pada al-Qur’an itulah menjadi dorongan utama dalam hidup. Cuba fikirkan perasaan dalam hati beliau, yang pasti terbakar melihat kerakusan golongan anti-agama macam PKM. Bala komunis sedang bermaharajalela pada masa itu untuk menyemai benih Marxisme dalam hati orang Melayu.

Jika dibiar lebih lama, pejuang-pejuang Melayu bimbang kemungkinan PKM akan berjaya. Jadi mereka mula mengatur langkah, dengan Kiyai Salleh sebagai ketua penentang. Hanya 38 orang sahaja yang menyahut seruan untuk bersama Kiyai Salleh dalam penentangan ini. Dan mereka inilah menjadi anggota-anggota Selempang Merah yang disebut-sebut hingga kini.

Salah seorang anggota bernama Jamhari Mohd Said. Waris beliau pernah berkongsi cerita daripada Imam Jamhari ini. Aktiviti pra-pertarungan Selempang Merah bermula dengan solat, zikir, puasa dan bacaan al-Qur’an. Mungkin ada yang pelik – takkan pergi berlawan dengan amalan fardhu? Jangan terkejut. Ada sesuatu yang luar biasa di sini. Cuba renung balik: sementara pihak lain meletakkan senapang pada tangan anggota, Kiyai Salleh sebenarnya melengkapkan senjata dalam jiwa pejuang.

Tentera Komunis berjuang demi kepercayaan mereka. Tentera Selempang Merah pula percaya pada perjuangan mereka. Ada beza sangat ketara di situ. Bak kata Jonathan H. Ebel, “Faith in the Fight” (percaya pada perjuangan) membawa pedang agama yang sangat tajam (Ebel, 2010). Dan itulah terjadi pada Tentera Selempang Merah, yang berdepan dengan komunis buat julung kalinya di Parit Sulong.

Pejuang Yang Percaya

Tentera Selempang Merah tidak ramai. Namun apabila mereka datang, pihak komunis bukan main goyang. Menurut Dr. Md. Akbal, musuh bertambah takut setelah melihat bagaimana parang Tentera Selempang Merah dikatakan mampu terbang mencari mangsa (Farid, 2016). Kemenangan patutnya pada Tentera Komunis yang lengkap bersenjata api. Namun parang dan tombak Selempang Merah berjaya memalukan komunis, bahawasanya identiti “Bulan dan Bintang” lebih agung berbanding “Bintang Tiga” PKM.

Kemenangan Selempang Merah tersebar begitu laju ke seluruh Batu Pahat dan Muar. Akhirnya ada arus yang menentang, kini membara jiwa lebih ramai orang. Nampak betapa tajamnya pedang “Faith in the Fight”? Sekelip mata, bangkit penentangan anti-komunis di Bukit Naning dan Semerah. Namun pihak komunis cuba menebus kekalahan ini dengan cara membunuh beberapa penghulu Melayu. Lalu Kiyai Salleh mengatur langkah balasan; kini sasaran kubu kuat Bintang Tiga di pusat bandar Batu Pahat – iaitu Bandar Penggaram.

Datang pula Dato Onn Jaafar yang cuba memujuk supaya Kiyai Salleh batal hasratnya. Dato Onn membawa hasil pertemuan dengan masyarakat Cina di Bandar Penggaram. Semua takut kedatangan Selempang Merah akan meninggalkan sebuah bandar yang berkecai. Malah Dato Onn juga ingin mengelakkan serangan balas Bintang Tiga. Mencuba nasib, Kiyai Salleh ikut Dato Onn untuk berunding dengan ketua Bintang Tiga. Turut bersama adalah para penghulu mukim dan ketua masyarakat Cina; semua turun Dewan Perniagaan Cina di Jalan Rahmat.

Di situ, mereka mencapai persetujuan – iaitu untuk menghentikan segala kegilaan yang melanda. Pencapaian diplomasi ini membuktikan bahawa amarah fizikal berjaya membuah hasil. Pihak Istana Johor mengeluarkan perintah mengadap, yang mana Kiyai Salleh pergi bertemu dengan Sultan Ibrahim ibn Sultan Abu Bakar pada 26 Disember 1945. Baginda menitahkan Kiyai Salleh supaya ambil alih jawatan Penghulu Empat.

Kerana Kiyai Salleh, kerakusan Bintang Tiga berjaya dikembirikan… dengan angan-angan PKM lari dalam keadaan bersepah dimamah pejuang Melayu. Mereka tidak dapat mengapa-apakan Kiyai Salleh yang pergi buat selamanya pada 21 April 1959, ketika berusia 43 tahun.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN:

Farid, M. (2016, April 9). Selempang Merah bangkitkan semangat lawan komunis. Berita Harian.

Ebel, J. (2010, April 11). Faith in the Fight: Religion and the American Soldier in the Great War. Princeton.


Harald Fairhair: Raja Pertama Norway

Sejarah awal Norway, dan Scandinavia secara umum, dicirikan dengan kehadiran pelaut, pedagang dan pahlawan gagah. Ia turut diperkayakan dengan mitologi masyarakat tempatan di samping sejumlah nama-nama besar yang bercita-cita tinggi. Putera-putera gagah dari daratan utara ini menguasai laluan-laluan laut Eropah utara selama berkurun-kurun dan dengan tangan mereka sendirian, berupaya mengubah sejarah banyak negara. Walau bagaimanapun, kekuatan mereka ini tidak pernah muncul sebagai entiti tunggal yang dominan.

Sebaliknya, mereka terpecah dan terbahagi kepada sejumlah kerajaan kecil yang setiap satunya diperintah oleh pembesar masing-masing – setiap seorang menginginkan rampasan harta terbesar dan serangan yang paling berjaya. Begitulah keadaannya di sana, sebelum muncul seorang lelaki yang menyatukan mereka semua dan membentuk sebuah kerajaan baru lagi luas, di mana seorang pemerintah tunggal menjadi penguasa. Lelaki ini bernama Harald Fairhair.

Dianggap secara meluas sebagai raja pertama Norway, figura sejarah yang kabur identitinya ini masih menjadi bahan perdebatan dalam kalangan ilmuwan sehingga ke hari ini. Adakah beliau benar-benar wujud? Adakah saga-saga yang memerihalkannya itu benar dan sahih? Pada hari ini dan di dalam artikel ini, kami akan cuba memberikan jawapan kami yang tersendiri, seiring kita meneroka kisah mengujakan mengenai lelaki di sebalik negara Norway moden – Harald Fairhair.

JEJAK-LANGKAH BAPANYA – HARALD FAIRHAIR MERAIH KUASA

Pada era Viking, masyarakat yang celik huruf di Norway dan Scandinavia tidak wujud secara meluas, begitu juga dengan bahan-bahan bertulis melainkan inskripsi-inskripsi berbahasa rune. Bahan-bahan bertulis hanya datang ke sana bersama agama Kristian. Dalam erti kata lain, tidak banyak sumber bertulis pada zaman awal melainkan sejumlah saga yang ditulis pada beberapa kurun setelah sesebuah peristiwa itu berlaku. Dalam masyarakat Viking, jasa-jasa besar dan wira-wira hebat dijadikan sebagai subjek lagu mahupun hikayat. Namun, ianya hanya hadir dalam bentuk lisan.

Puisi Skaldic merupakan satu tradisi yang besar di utara – skald-skald (pemujangga) yang mahir diambil khidmatnya oleh para raja untuk mendendangkan pujian ke atas jasa-jasa yang mereka lakukan. Seringkali, ianya melibatkan penokokan tambah. Dalam satu sudut, pemujangga sebegini merupakan unit propaganda yang penting di zaman pertengahan awal Scandinavia dan hakikat ini turut difahami oleh Harald.

Walau bagaimanapun, tradisi lisan mempunyai kecenderungan untuk hilang atau pupus seiring pergerakan masa dan catatan-catatan yang memerihalkan Harald Fairhair – yang jumlahnya tidak lebih dari sedozen – dihimpunkan pada masa terkemudian, sesudah hayatnya berakhir. Sumber-sumber rujukan utama berkenaan kisah hidup beliau boleh didapati di dalam sejumlah saga, terutama sekali Heimskringla yang mengandungi Saga of Halfdan dan Saga of Harald Fairhair. Begitu juga dengan saga Orkneyinga, saga Floamanna, saga Egil dan beberapa saga yang lain. Antara sumber rujukan lain yang penting juga adalah Historia Norwegiae karangan Theodricus Monachus. Dalam kalangan saga-saga yang disebutkan ini, tiada yang berusia melebihi kurun ke-12 Masehi.

Halfdan sendiri dilahirkan sebagai putera kepada seorang raja kecil – Gudrod Si Agung dan isterinya, Asa Haraldsdottir si puteri raja Kerajaan Agder, sebuah lagi kerajaan kecil yang lain. Bapa Halfdan dibunuh semasa beliau masih lagi bayi. Lantaran itu, ibunya melarikan diri dan kembali ke kerajaan bapanya, Agder di mana beliau membesarkan puteranya itu. Hikayat menganjak masa sekitar 19 tahun kemudian, di mana Halfdan Si Hitam mewarisi gelaran Raja Agder dan beliau dengan pantas mempamerkan kebolehannya dalam memerintah, terutama apabila beliau dengan jayanya meluaskan wilayah dan menambah lagi perbendaharaan kerajaan.

Maklumat-maklumat yang dapat kita perolehi daripada sumber-sumber ini antara lain adalah Harald sudah pun ditakdirkan untuk memikul tanggungjawab besarnya itu memandangkan bapanya sudah pun memulakan rancangan untuk menyatukan kerajaan-kerajaan kecil di bawah satu panji. Bapanya itu bernama Halfdan Si Hitam (Halfdanr Svarti), dilahirkan sekitar 810M di dalam sebuah dinasti legenda Scandinavia, iaitu Ynglings. Kedua-dua saga kurun ke-12M iaitu Heimskringla dan Fagsrkinna memerincikan kepada kita beberapa maklumat penting berkenaan Halfdan, dan juga sejumlah sejarah tentang Harald Fairhair.

Kempen penaklukan ke atas kerajaan-kerajaan kecil di sekeliling Agder yang dilancarkannya dengan penuh berhati-hati dan bertaktikal jelas sekali merintis jalan untuk puteranya agar menyambung usahanya menyatukan kesemua kerajaan ini. Halfdan pertama sekali menakluk separuh Vingulmark, sebuah kerajaan kecil yang diperintah oleh Raja Gandalf Alfgeirsson. Kemudian, beliau menundukkan pla Raumarike, sebuah kerajaan yang beliau kuasai selepas memenangi sejumlah konflik dengan para pemerintahnya.

Setelah itu, menerusi perkahwinan yang licik, beliau berjaya merampas kerajaan Sogn. Beliau mengahwini puteri raja Sogn dan dikurniakan seorang putera. Putera ini dinamakan sebagai pewaris takhta Sogn, namun beliau mangkat pada usia muda justeru meninggalkan takhta untuk Halfdan, bapanya.

Menerusi kelicikan, peperangan yang bertaktikal dan permainan politik yang cerdik, Halfdan Si Hitam berupaya meluaskan wilayah kekuasaannya dan membina sebuah kerajaan yang besar. Namun malangnya, rancangan beliau itu tersungkur lemas ke dalam lautan luas – secara harfiah – apabila pedati yang mengangkutnya terjatuh ke dalam ais di Randsfjorden. Halfdan dan seluruh pengiringnya pada waktu itu mati lemas. Beliau meninggalkan seorang pewaris untuk menggantikan kedudukannya, iaitu Harald Fairhair.

Sejurus sahaja selepas kemangkatan Halfdan, Harald yang masih muda dan pakcik merangkap pelindungnya, Guthorm, menerima ancaman. Berikutan kemangkatan Halfdan, kerajaan-kerajaan yang beliau takluki sebelum ini dengan mudah boleh melakukan pemberontakan, cuba untuk merebut semula kemerdekaan yang dirampas. Faktor yang memberi kesukaran buat Harald adalah kerajaan yang diwariskan kepadanya tidak bersifat tunggal – geografinya berselerak dan tidak saling terjalin-hubung sekaligus ianya sukar untuk ditadbir.

HARALD FAIRHAIR MENJAMIN TAKHTA DAN KEKUASAANNYA

Tidak lama kemudian, situasi buruk itu berlaku dan Harald Fairhair yang masih muda dengan pantas dihadapkan dengan realiti menjadi seorang raja. Seteru pertama beliau adalah Hake Gandalfsson, putera raja bagi kerajaan Vingulmark yang penguasa sebelumnya, iaitu Gandalf Alfgeirsson diguling dan dibunuh oleh Halfdan. Saudara-saudara Hake, iaitu Hysing dan Helsing turut terbunuh dalam pertempuran yang berlangsung pada beberapa tahun lalu.

Dengan niat mahu menuntut bela, Hake berhasrat mahu menggulingkan Harald yang dianggapnya masih belum banyak pengalaman. Lantas, beliau pun menghimpunkan sebuah angkatan tentera yang besar dari Vestfold, berjumlah kira-kira 300 orang pahlawan dengan lengkap bersenjata. Pada zaman pertengahan awal Viking, angka sebegini sudah cukup besar dan sukar pula untuk ditewaskan. Saga-saga yang memerihalkan situasi ini menceritakan kepada kita bagaimana Harald dan Guthorm dengan liciknya menewaskan Hake Gandalfsson dengan jumlah tentera yang jauh lebih kecil, berkemungkinan menerusi helah serangan hendap.

Menerusi kecekapannya mentadbir kerajaan, Harald berupaya membangunkan pasukan tentera yang lebih besar dengan tujuan untuk menjamin kuasanya. Hal ini ternyata merupakan suatu langkah yang bijak kerana kelak, beliau bakal berhadapan dengan ujian terbesarnya. Sebuah angkatan lawan terbentuk di Norway, di mana mereka bermaksud untuk merebut semula kerajaan-kerajaan yang dikuasai oleh Harald dan cuba untuk menghalangi usahanya untuk menyatukan Norway.

Angkatan ini melibatkan Sulki, si raja bagi Kerajaan Rogaland berserta saudarnaya, Earl Soti. Kemudian, Eirik si raja Hordalan bersama mereka ikut serta Kjotvi Si Kaya yang merupakan raja Kerajaan Agdir dan puteranya, Thorir Haklang. Angkatan ini turut melibatkan dua orang bersaudara yang memerintah Telemark, iaitu Hadd si Keras (Hadd the Hard) dan Hroald Hrygg.

Mereka inilah musuh terbesar yang dihadapi Harald. Kedua-dua belah pihak berusaha keras untuk menghimpunkan seramai mungkin tentera. Konflik mereka ini memuncak pada tahun 872M, apabila meletusnya Pertempuran Hafrsfjord di kawasan berhampiran Stavanger. Pada masa itu, pertempuran ini dilihat sebagai salah sebuah pertempuran terbesar di Norway.

Kemenangan Harald Fairhair di Hafrsfjord dianggap secara luas dalam kalangan masyarakat tempatan sebagai episod kelahiran sebuah kerajaan Norway yang merdeka dan bersatu. Sejarah sememangnya senada dengan dakwaan tersebut, memandangkan sesudah berakhirnya pertempuran itu, Harald mengisytiharkan dirinya sebagai raja tunggal Norway – tanpa ada seorang pun seteru untuk merebut gelaran tersebut.

Jumlah tentera yang besar ini bertembung dalam sebuah pertempuran laut di fjord yang merupakan sebahagian dari kawasan Rogaland. Kebanyakan seteru Harald tumbang dalam pertempuran ini – misalnya Eirik terbunuh, Sulki dan Soti terjatuh (lemas) sementara Thorir Haklang pula menjadi gila lantas dibunuh. Bapanya, Kjotvi Si Kaya adalah satu-satunya yang terselamat. Beliau melarikan diri sebaik sahaja melihat pasukannya mengalami kekalahan besar. Nama beliau tidak lagi disebutkan sesudah itu.

Harald Fairhair tidak hanya menjalinkan persekutuan, malah beliau menampilkan imejnya sendiri sebagai monarki sebenar Norway. Bukti lanjut berkenaan kestabilan pemerintahan Harald ke atas seluruh Norway adalah situasi di mana raja Denmark mengetuai rundingan-rundingan serius sebelum bersetuju untuk menyerahkan puterinya untuk dikahwini.

Selepas meraih kemenangan yang besar itu, Harald dengan pantas bertindak mengukuhkan pemerintahannya. Sekali lagi, beliau mempamerkan kecerdikannya dalam berdiplomasi dengan mengahwini puteri seorang raja Denmark. Pada masa itu, Denmark merupakan kerajaan yang paling hampir dengannya dan paling berkuasa di selatannya justeru Harald mahu menjadikan mereka sebagai sekutu.

Sejumlah besar puisi-puisi pemujangga (skaldic) yang dihasilkan semasa tempoh kehidupan Harald Fairhair masih wujud sehingga ke hari ini. Ianya banyak memberikan fakta sejarah mahupun penokokan tentang beliau. Antaranya seperti sebuah hikayat yang diromantiskan, di mana Harald dikisahkan memutuskan mahu menyatukan Norway. Seiring berjalannya puisi dan hikayat itu, Harald diperihalkan telah jatuh cinta dengan seorang gadis yang bernama Gyda, salah seorang gadis tercantik di Norway.

Namun, Gyda menolak luahan cintanya dan menyatakan bahawa beliau hanya akan menerima cinta raja yang menguasai seluruh Norway. Lantaran itu, Harald pun bersumpah untuk memenuhi impian tersebut demi meraih cinta Gyda.

Sebuah lagi pemerincian yang bersifat romantis antara lain adalah yang menyebutkan bahawa Harald bersumpah untuk tidak menyisir rambut sebelum impiannya untuk menjadi Raja Norway tertunai. Lantaran itu, beliau dikenali sebagai Harald Lufa (Harald Si Rambut Serabai). Selepas kempen penaklukannya selesai, hikayat menceritakan bagaimana beliau dijamu di Maeri oleh Earl Rognvald.

Gelaran yang satu itu juga merupakan satu metafora yang sangat menarik – metafora yang direka dan dimasukkan oleh penghikayat Kristian pada kurun-kurun selepas kemangkatan Harald. Metafora ini bersifat jelas – seorang pembesar memotong rambut serabai milik seorang pahlawan (metafora bagi Viking yang bersifat berpuak-puak dan bersalahan dengan agama Kristian) dan mendedahkan penampilan seorang raja yang memiliki rambut yang cantik (metafora bagi pengaruh Kristian yang lebih bertamadun).

Pembesar yang sama itu kemudiannya menyisir rambut Harald yang sudah tumbuh panjang, menunjukkan kepada semua yang ada di sana akan betapa cantiknya rambut beliau. Maka, Harald pun meraih gelaran Harald Fairhair. Perkara ini sudah tentu merupakan penokokan daripada pemujangga dan tidak memiliki sebarang asas dalam sejarah sebenar, walaupun Earl Rognvald itu merupakan seorang figura sejarah realiti – salah seorang pendokong terawal Harald semasa beliau baru sahaja dimahkotakan, bersama Earl Atli.

Kemenangan Harald Fairhair di Hafrsfjord dan kenaikan kuasanya sebagai seorang monarki turut memberikan pengaruh kepada negara-negara jiran – terutama sekali petempatan di Iceland. Sebilangan besar bangsawan, pahlawan dan keluarga mereka yang menentang Harald dalam konflik ini memilih untuk melarikan diri berbanding menerima nasib di tangan beliau. Dan destinasi pilihan mereka adalah Iceland yang baru sahaja ditemui dan belum lagi diduduki pada masa itu.

Harald Fairhair juga meluaskan pengaruhnya hingga ke Orkneys dan Scotland. Para Viking yang memerintah di sana dituntut untuk membayar ufti dan memperakui beliau sebagai raja mereka.

PERANG PARA PUTERA & CUCU HARALD FAIRHAIR

Dalam penulisan-penulisan pada tempoh yang lebih terkemudian, ada diperihalkan tentang dua orang putera Harald iaitu Erik Bloodaxe dan Haakon the Good. Haakon yang lebih muda dihantar ke istana Raja Athelstan di England, sama ada sebagai tawanan diplomatik mahupun utusan. Walau apapun statusnya, beliau meluangkan masa mudanya di Anglo-Saxon dan Denmark-England. Sementara itu, abangnya, Erik Bloodaxe mewarisi takhtwa Norway selepas kemangkatan Harald Fairhair. Menjelang masa-masa itu, Erik sudah pun mempunyai putera-puteranya sendiri.

Apapun, sebaik sahaja mendarat di Norway, Haakon mula menubuhkan persekutuannya yang tersendiri. Beliau menawarkan janji untuk menghapuskan cukai yang dikenakan ke atas hartanah warisan, yang mana cukai ini dimulakan oleh bapanya, Harald Fairhair. Beliau turut menjalinkan persekutuan dengan Sigurd, Earl of Lade dan dengan pantas menubuhkan pengaruh yang kuat di Norway, baik secara langsung mahupun tidak langsung.

Namun sejurus Erik menjadi raja, Haakon Haraldsson berlayar dari England dalam cubaan untuk merampas takhta dari abangnya. Tidak seperti Erik dan lain-lain di Norway yang masih mengamalkan kepercayaan pagan, Haakon menganut agama Kristian yang menjadi kelaziman Anglo-Saxon. Terdapat kemungkinan bahawa ekspedisi beliau ini menerima sokongan daripada masyarakat Inggeris.

Erik Bloodaxe kelak menyedari bahawa keadaan politik tidak menyebelahinya dan beliau sendiri dikelilingi oleh para musuh di samping tidak mempunyai ramai sekutu. Lantaran itu, beliau pun melarikan diri ke Orkneys, dan dari sana, bergerak ke Jorvik di Northumbria. Di sana, beliau dibunuh bersama puteranya, Haeric dalam Pertempuran Stainmore yang berlangsung pada 954M ketika menentang Earl of Bernicia.

Namun, putera-puteranya masih kekal menjadi kekuatan yang menentang Haakon di Norway. Mereka mengetuai sejumlah pertempuran berdarah dalam memerangi pasukan tentera Haakon. Dalam pertempuran pertama yang berlangsung di Avaldsnes, Haakon meraih kemenangan dan salah seorang putera Erik, iaitu Guttorm terbunuh. Pada tahun berikutnya, Pertempuran Rastarkal meletus dan Haakon meraih satu lagi kemenangan. Kali ini, putera Erik yang bernama Gamle pula terkorban.

Gelaran Raja Norway kemudiannya diserahkan kepada Harald Greycloak, putera kepada Erik Bloodaxe yang tertua dalam kalangan mereka yang terselamat. Namun, pemerintahan cucu Harald Fairhair ini ditandai dengan tahun-tahun yang penuh dengan peperangan di Norway dan beliau pada akhirnya dibunuh oleh persekutuan raja Denmark, Harald Bluetooth yang menjadi Raja Norway selama beberapa tahun sebelum beliau sendiri digulingkan dan dibunuh. Kitaran ini terus-menerus berulang.

Beberapa tahun sesudah mengalami kekalahan ini, tepatnya pada tahun 961, tiga orang putera Erik Bloodaxe yang masih hidup kembali ke Norway dan memberikan kejutan kepada Haakon dalam Pertempuran Fitjar. Namun, pertempuran ini tetap jua dimenangi oleh Haakon walaupun beliau terpaksa membayarnya dengan nyawanya sendiri. Beliau mengalami kecederaan parah dan mangkat akibat daripada itu.

PEDANG YANG TIDAK PERNAH BERSARUNG

Tidak diragukan lagi bahawa sejarah Norway dan permulaannya sebagai sebuah negara ditandai oleh sifat gemar berperang dan tamak masyarakat Norsemen. Berpegang pada gaya hidup Viking, perubahan gaya hidup mereka daripada pahlawan laut kepada pedagang tidak berjalan dengan licin. Sebaliknya, ia ditandai dengan sejumlah peperangan dan pembunuhan. Namun, Harald Fairhair, figura yang walaupun kabur identiti serta kesahihan riwayat hidupnya, sangat penting untuk dikenang.

TERJEMAHAN:

Aleksa Vuckovic. (13 Disember 2019). The Story of Harald Fairhair, First King of Norway. Ancient Origins. https://www.ancient-origins.net/history-famous-people/harald-fairhair-0012999


Kepler-90i: Bukti Kita Tidak Bersendirian?

Untuk beberapa dekad selama ini, ramai orang termasuk saintis berpandangan kita sebenarnya bersendirian dalam alam semesta ciptaan Tuhan ini. Jika ada yang cuba membangkang atau membahaskan idea bahawa kita tidak bersendirian ini, siaplah label mengarut atau gila ke atas mana-mana individu ini. Tetapi pada 14 Disember lepas, teleskop angkasa lepas Agensi Pentadbiran Aeronautik dan Angkasa Lepas Kebangsaan (NASA) dengan bantuan kecerdasan buatan (AI) Google berjaya menemui planet baru dalam sistem Kepler iaitu Kepler-90i, sekaligus bilangannya menyamai bilangan planet dalam sistem solar kita. Penemuan planet baru ini memberi harapan kepada para saintis untuk mencari bukti makhluk asing atau hidupan yang wujud dalam alam semesta ini.

Planet-planet yang lebih kecil berputar hampir dengan bintang Kepler sementara planet-planet yang lebih besar berputar lebih jauh dari bintang tersebut. Dan menurut NASA, penemuan planet kelapan dalam sistem Kepler ini menunjukkan sistem-sistem bintang yang jauh ini mempunyai planet-planet dan menjadi tempat tinggal kepada hidupan asing di luar sana. Namun perlu diingat, semua planet dalam sistem tersebut tidak semestinya boleh menampung kehidupan. Contoh paling mudah, planet kelapan dalam sistem Kepler yang baru ditemui iaitu Kepler-90i. Menurut Andrew Vanderburg, seorang ahli astronomi dari Universiti of Texas, Kepler-90i 30% lebih besar dari saiz planet Bumi dan mempunyai permukaan berbatu serta mengelilingi Kepler setiap 14.4 hari. Purata suhu Kepler-90i ialah 426 darjah Celsius atau 800 darjah Fahrenheit, sama panas dengan planet Utarid. Begitu juga dengan planet-planet lain dalam sistem Kepler 90 di mana ia amat hampir dengan bintang tersebut berbanding Bumi dengan matahari kita. Hanya Utarid dan Zuhrah saja yang paling hampir mengelilingi matahari.

Sebelum penemuan planet Kepler-90i, sistem Kepler 90 seri dengan sistem Trappist-1 dari segi bilangan planet iaitu tujuh buah planet selepas ditemui pada tahun 2013. Namun dengan bantuan algoritma kecerdasan buatan Google, sistem Kepler 90 kini seri dengan sistem solar kita dari segi bilangan planet. AI Google mengukur cahaya dari bintang-bintang yang jauh untuk mengenalpasti tanda-tanda sebuah planet dan selepas melihat dan menapis semua isyarat, ia dapat mengesan planet Kepler-90i yang terlepas dari pemerhatian sebelumnya. Menurut Vanderburg, proses ini diibaratkan seperti menapis batu-batu untuk mendapat berlian. Dan dengan penapis yang lebih halus, mereka boleh saja menyingkirkan mana-mana petunjuk palsu berkenaan planet-planet tetapi juga meningkatkan peluang menemui planet-planet baru.

Selain Kepler-90i, teleskop Kepler turut menemui satu lagi planet baru yang dipanggil Kepler-80g, planet keenam dalam rangkaian planet yang mengelilingi Kepler. Planet ini menyamai saiz Bumi dan empat planet yang berjiran dengannya membentuk rantaian gema yang membawa kepada laluan orbit yang membantu menstabilkan sistem tersebut. Sistem Kepler turut mempunyai satu lagi planet yang mempunyai saiz sama seperti planet Musytari iaitu Kepler-90h.

Sejak tahun 2014, Kepler sudah menemui beribu-ribu planet di luar galaksi Bima Sakti kita dengan 30 daripadanya mempunyai saiz kurang daripada dua kali ganda saiz Bumi dan berputar pada jarak di mana ia boleh menampung kehidupan dari bintang-bintang mereka. Pada November 2013, ahli-ahli astronomi menganggarkan terdapat 40 bilion planet yang ada permukaan berbatu dan bersaiz seperti Bumi berdasarkan data yang diperoleh dari misi Kepler, 11 bilion daripadanya berputar mengelilingi bintang seperti matahari kita. Pada musim panas tahun ini juga, saintis-saintis NASA menyatakan mereka menemui 197 calon planet, 104 daripadanya disahkan sebagai planet menerusi misi Kepler. Kebanyakan planet ini mempunyai diameter antara 20% hingga 50% lebih besar daripada Bumi mengelilingi bintang kerdil M K2-72 yang ditemui 181 tahun cahaya dari matahari. Atas sebab itu, para saintis tidak menolak kemungkinan wujudnya hidupan di planet-planet ini dan ia tidak seharusnya diketepikan begitu saja.

Jika anda sangka penemuan ini memberi impak besar kepada dunia astronomi saja, anda salah. Hakikatnya, penemuan Kepler-90i ini juga sebenarnya memberi impak besar kepada pembangunan AI dalam bidang tersebut. Menurut Paul Hertz, ketua Divisyen Astrofizik NASA berpandangan dengan alat atau teknologi yang betul boleh membawa kepada penemuan-penemuan menarik dari data Kepler untuk tahun-tahun mendatang. Sementara Christopher Shallue pula, seorang penyelidik Google melihat pembelajaran mesin atau AI boleh membantu manusia mengira dan menganalisis data yang terlalu banyak, kadangkala agak sukar untuk dilakukan secara bersendirian. Sementara Jessie Dotson, saintis yang berkhidmat di Pusat Kajian Ames NASA melihat AI membuka lembaran baru kepada para saintis untuk menganalisis data dan ini boleh membawa kepada peningkatan kefahaman berkenaan planet-planet mengelilingi bintang-bintang tersebut.

Jika ada yang kata AI akan menyebabkan peranan ahli astronomi dianggap lapuk, jangan risau, senario tersebut tidak akan wujud. Menurut Dotson, saintis masih tetap perlu mengklasifikasikan setiap objek sebelum menyerahkan maklumat tersebut kepada AI. Dari situ, barulah AI boleh mempelajari bagaimana melihat data baru yang diterimanya. Beliau melihat AI sebagai pembantu kepada kerja-kerja ahli astronomi. Ini disokong seorang saintis dari Institut Teknologi Massachuset (MIT), Sara Seager yang menyifatkan ia memerlukan bertahun-tahun bagi AI mempelajari semua data sebelum ia boleh menganalisis dan membuat semakan automatik. Menurut Seager, ahli-ahli astronomi ini juga pasti mahu melihat semua data yang ada kerana tidak mahu tertinggal sebarang maklumat baru walaupun selepas disemak oleh AI. Beliau kini sibuk dengan projek satelit baru NASA iaitu misi TESS di mana ia akan membantu pencarian Kepler dengan memantau 200,000 bintang dengan tujuan mencari planet baru. TESS akan dilancarkan paling awal pada Mac 2018.

SUMBER

1. Mosher, Dave. (2017). Business Insider. NASA has Googled the stars — and found new rocky planets in a ‘major discovery’. http://www.businessinsider.my/nasa-google-kepler-new-planets-artificial-intelligence-2017-12/?r=US&IR=T

2. Mlot, Stephanie. (2017). Geek.com. NASA, Google AI Discover Eighth Planet in Kepler-90 System. https://www.geek.com/science/nasa-google-ai-discover-eighth-planet-in-kepler-90-system-1725937/

3. Macdonald, Cheyenne. (2017). Daily Mail. NASA finds a second solar system as big as ours: Google AI hunt finds an EIGHTH planet orbiting distant Kepler 90 star in breakthrough in hunt for aliens. http://www.dailymail.co.uk/sciencetech/article-5180327/NASA-set-major-announcement.html


Siapakah Sebenarnya Sheikh Jarrah?

Apabila kali pertama melihat hashtag #SaveSheikhJarrah yang viral di setiap media sosial, mungkin ada antara kita yang terfikir, “Siapa pulak paklong yang nama Syeikh Jarrah ni? lsraeI bom dia ke macam mana?”

Sebenarnya, Syeikh Jarrah ni nama sebuah penempatan yang terletak di timur Jerusalem, Palestin. Nama penempatan ini menjadi sebutan ramai apabila baru-baru ini pihak lsraeI ingin menghalau penduduk disitu dan merampas kawasan terbabit.

Tapi kenapa penempatan ni dipanggil Syeikh Jarrah? Macam nama orang ja. Nama paklong mana depa ambil ni?

Ya, memang penempatan ini bersempena nama seseorang. Tapi orang tersebut bukanlah “paklong biashe-biashe”. Nama sebenar beliau ialah Hussamuddin bin Syarafuddin Isa al-Jarrahi. Gelaran al-Jarrahi ini diberi oleh Sultan Salahuddin al-Ayyubi, sang pembebas Kota Jerusalem.

Ya, Syeikh Hussamuddin al-Jarrahi ini merupakan tokoh Islam di zaman Sultan Salahuddin al-Ayyubi dahulu. Bukan nama tokoh di zaman moden kini. Beliau merupakan seorang doktor peribadi Sultan Salahuddin al-Ayyubi. Kerana itulah beliau digelar sebagai al-Jarrahi yang bermaksud “Pakar Bedah”.

Selain dikenali sebagai seorang doktor pakar, Syeikh al-Jarrah ini sebenarnya merupakan seorang ulama besar yang banyak membantu pentadbiran Sultan Salahuddin al-Ayyubi. Beliau lah yang banyak menasihati Sultan Salahuddin agar segera menghapuskan pengaruh kerajaan Syiah Fatimiyyah sehingga fahaman Ahlus Sunnah Wal Jamaah kembali kukuh.

Beliau memansuhkan laungan azan versi Syiah di masjid-masjid sekitar Mesir. Beliau dengan lantangnya naik ke mimbar memberi khutbah dengan memuji-muji nama Saiyidina Abu Bakar, Saiyidina Umar, Saiyidina Uthman dan Saiyidina Ali. Sebelum ini, hanya nama Saiyidina Ali sahaja yang dipuji di mimbar masjid ketika zaman pemerintahan Syiah Fatimiyyah.

Melihat semangat dan keberanian Syeikh al-Jarrah, Sultan Salahuddin al-Ayyubi dengan segera menitahkan agar proses penSunnian wilayah Mesir dijalankan. Baginda mengangkat Qadhi Isa al-Hukkari asy-Syafie sebagai hakim. Syeikh al-Jarrah mendirikan sekolah-sekolah Ahlus Sunnah Wal Jamaah.

Ketika Mesir telah kukuh dengan akidah Ahlus Sunnah Wal Jamaah, maka Sultan Salahuddin al-Ayyubi melancarkan misi membebaskan kota Jerusalem. Syeikh al-Jarrah turut mengikuti seruan jihad ini selaku panglima. Tentera Islam berjaya membebaskan kota Jerusalem dari cengkaman Tentera Salib. Sultan Salahuddin al-Ayyubi melantik Syeikh Jarrah menjadi gabenor di wilayah timur Jerusalem.

Inilah dia Syeikh al-Jarrah, seorang ulama Ahli Sunnah Wal Jamaah yang juga merupakan doktor pakar dan seorang gabenor yang dihormati. Al-Asy’ari akidahnya, al-Syafie fiqihnya, al-Qadiri tarekatnya, al-Husayni nasabnya dan al-Jarrahi gelarnya.

Syeikh Hussamuddin bin Syarafuddin Isa al-Asy’ari asy-Syafie al-Qadiri al-Husayni al-Jarrah ini membuka sebuah pusat kesufian yang dikenali sebagai Zawiyah al-Jarrahiyyah. Disinilah beliau menyebarkan tarekat tasawufnya yang sanadnya bersambung sehingga Syeikh Abdul Qadir al-Jailani.

Beliau terus menetap di kawasan Jerusalem timur itu sehinggalah meninggal dunia. Beliau dimakamkan di dalam zawiyahnya sehingga menyebabkan kawasan tersebut dinamakan sebagai Syeikh Jarrah. Tempat ini menjadi salah satu tempat ziarah umat Islam bagi menyelami semangat jihad dan kerohanian beliau.
Di makamnya ada tertulis “Inilah makam Emir Hussamuddin al-Husayn bin Isa al-Jarrahi. Semoga Allah merahmatinya dan merahmati orang-orang yang mencintai beliau. Wafat menuju Rahmat Allah pada bulan Safar 598 Hijrah (1202 Masihi).”

Makamnya tidak pernah sunyi dari bacaan tahlil, tasbih dan tilawah al-Quran manusia yang datang dari segenap penjuru dunia. Inilah tanda cintanya masyarakat Islam terhadap ulama Sufi yang banyak jasanya ini. Kawasan sekitar makam beliau menjadi penempatan golongan elit Palestin terutamanya dari golongan al-Husayni sejak sekian lama.

Namun, tindakan biadap pihak lsraeI yang mengusir penduduk tempatan telah menyebabkan orang Palestin bangkit mempertahankan tanah air. Perkara ini juga turut mendapat perhatian Syeikhul Azhar, Imam Ahmad Tayyeb yang mengecam kebiadaban lsraeI.

Begitulah kehebatan seorang tokoh Islam masa lalu. Syeikh al-Jarrah ini seorang doktor, penasihat Sultan, panglima perang, gabenor dan juga merupakan seorang ulama Sufi yang membangunkan masyarakat. Maka orang-orang yang beginilah umat Islam kini perlukan jika hendak mengembalikan panji Islam di Masjidil Aqsa. Himmah (semangat) tanpa Hikmah (kebijaksanaan) sahaja tidak akan membolehkan Islam menang. Islam akan menang dengan ILMU, ILMU dan ILMU!


Dasar Luar Imperialis China

China di sepanjang zaman imperialnya mempunyai tradisi hubungan luar negara yang agak lama. Dari Dinasti Qin hingga Dinasti Qing, peradaban tamadun di China memberi kesan ke atas negara-negara jiran dan negara-negara yang lebih jauh, sementara budaya China sendiri juga berubah secara beransur-ansur oleh pengaruh luar juga.

Pada zaman pra-moden, teori hubungan luar China menyimpulkan bahawa empayar-empayar yang pernah wujud di China sebagai Dinasti Celestial (dinasti alam semesta/syurgawi) iaitu sebagai pusat peradaban dunia, dengan Maharaja China menjadi pemimpin dunia yang bertamadun.

Pandangan sebegini menjadikan China sama dengan ‘semua di bawah mandat syurga.’ Semua negeri lain dianggap sebagai negeri jajahan di bawah pemerintahan China. Selebihnya adalah negeri pengikut secara langsung.

Sebab itu tidak terkejut sangat bila ada beberapa tempoh ketika hubungan luar negara China kadang-kala akan menerima tindak balas ‘boikot’ hingga dipinggirkan, ia kerana pandangan mereka bahawa seluruh dunia yang lain sebagai miskin dan mundur serta tidak banyak yang mampu dunia lain tawarkan.

Walaupun begitu, China tetap merupakan pusat perdagangan penting sejak awal sejarahnya lagi. Banyak interaksi China dengan dunia luar melalui Jalan Sutera. Ini termasuk pada abad kedua Masehi, mereka pernah berhubung dengan perwakilan Empayar Rom, dan pada abad ketiga belas, mereka berhubung dengan pengembara Venetian, Marco Polo.

Kepentingan dasar luar China sering juga disasarkan untuk mengekang ancaman penceroboh yang digelar “barbar” (seperti Xiongnu, Mongol, Turkik, dan Jurchen) dari utara. Ia dilaksanakan dengan kaedah ketenteraan, contohnya ser*ngan secara aktif seperti kempen ke utara atau pertahanan yang lebih pasif seperti yang dizahirkan oleh Tembok Besar China.

China juga membentuk hubungan persekutuan melalui ikatan perkahwinan dengan kaum kerabat diraja kerajaan-kerajaan asing yang dikenali sebagai ‘heqin’, atau ‘perkahwinan damai.’

Dalam kebanyakan tempoh, dasar luar China sangat jauh dan sangat penting. Antara contoh kes seperti itu adalah semasa pelayaran laksamana sida-sida Zheng He dari Dinasti Ming yang menjalin hubungan dengan beberapa kerajaan Melayu di Asia Tenggara, termasuklah Kesultanan Melaka.

DINASTI QIN

Walaupun terdapat ramai raja-raja dinasti Shang dan Zhou memerintah sebelum Dinasti Qin, pada tahun 221 SM, pemerintah Negara Qin, Qin Shi Huang, adalah yang pertama berjaya menyatukan seluruh China di bawah satu empayar yang bersatu dan seragam dikenali sebagai Dinasti Qin. Di bawah kepemimpinannya dan masyarakat yang berpandukan pada kepatuhan yang kuat terhadap falsafah perundangan, negaranya di sempadan barat yang pernah terpencil berjaya menakl*ki semua Negara-negara Berper*ng di China kuno.

Wilayah China juga diperluas hingga ke Mongolia Dalam dan Manchuria di utara, dan dengan ekspedisi tentera laut dikirim ke selatan, orang-orang asli Yue di Guangdong dan Vietnam utara (yang kemudian dikenali sebagai Jiaozhi, dan kemudian Annam semasa Dinasti Tang)  juga diserap ke dalam pemerintahan China.

DINASTI HAN

Zaman Dinasti Han (202 SM – 220 Masehi) adalah zaman titik permulaan dalam sejarah hubungan luar Imperial China. Selama pemerintahan Maharaja Wu (Liu Che atau Wudi) yang panjang sekitar 141-87 SM, perjalanan duta besar bernama Zhang Qian telah membuka hubungan China dengan banyak wilayah Asia yang berbeza buat julung kalinya. Semasa melakukan perjalanan ke wilayah barat untuk menjalin hubungan sekutu dengan negara Yuezhi bagi menentang pencerobohan Xiongnu, Zhang ditahan oleh suku Xiongnu selama bertahun-tahun, tetapi dia membawa pulang laporan terperinci mengenai tanah yang sebelum itu tidak pernah diketahui oleh orang China.

Ini termasuklah maklumat perjalanannya ke kerajaan Yunani-Hellenic, iaitu kerajaan Fergana (Dayuan) dan Kerajaan Yunani-Bactrian (Daxia), serta laporan tentang Anxi (Parthia), Tiaozhi (Mesopotamia), Shendu (India), dan Wusun, Nomad Asia Tengah.

Setelah perjalanannya itu, laluan darat yang terkenal dari Jalan Sutera dari China yang menuju ke Empayar Rom telah dibuka. Maharaja Wu juga terkenal dengan penakl*kannya dan kempen yang berjaya melawan Xiongnu. Dia turut berper*ng melawan Kerajaan Wiman Joseon untuk menubuhkan Empat Wilayah Komandri Han di Manchuria, salah satunya didirikan di Korea utara, Komandri Lelang.

Menjelang 111 SM, Maharaja Wu menakl*ki Vietnam utara. Ia berada di bawah pemerintahan Kerajaan Nanyue sejak pegawai angkatan laut Qin, Zhao Tuo memutuskan hubungan dengan pemerintah pusat di tanah besar semasa kejatuhan Dinasti Qin dan penubuhan Dinasti Han. Namun misi perdagangan China yang harus diteruskan tidak terbatas pada perjalanan daratan sahaja.

Pada abad ke-2 SM, China telah berlayar melintasi Asia Tenggara dan menuju ke Lautan Hindi, mereka tiba di India dan Sri Lanka melalui laut sebelum Rom. Laluan laut ini digunakan bukan sahaja oleh para pedagang dan diplomat, tetapi juga mubaligh agama dari China untuk mencari teks Buddha India yang lama bagi diterjemahkan dari bahasa Sanskrit ke bahasa Cina.

Pada tahun 148 Masihi, putera Parthian, Arsaces yang dikenali orang China sebagai An Shigao adalah orang yang pertama menerjemahkan teks Buddha ke dalam bahasa Cina. Terdapat ramai mubaligh Buddha yang lain, termasuk mubaligh dari Yuezhi dan mubaligh Buddha Kushan dari utara India yang memperkenalkan agama Buddha ke China.

Maharaja Ming dari Han yang mendirikan Kuil Kuda Putih pada abad ke-1 Masihi disimpulkan oleh penulis China abad ke-6, Yang Xuanzhi sebagai pengenalan dan pengiktirafan secara rasmi agama Buddha di China. Juga pada abad ke-1 Masihi, China menjalin hubungan melalui laut dengan orang Yayoi di Jepun, yang dihuni oleh apa yang disebut oleh orang China sebagai orang Wa.

Pada abad yang sama juga, China turut menjalin hubungan dengan Kerajaan Funan, yang berpusat di wilayah yang sekarang terletak di Kemboja, tetapi sebahagian lagi tersebar ke sekitar Burma, Laos, Thailand, dan Vietnam.

Jeneral Han, Ban Chao (32-102 Masihi) menakl*ki semula wilayah-wilayah di Wilayah Barat (Lembangan Tarim moden di Turkestan Timur) setelah mendesak Xiongnu keluar dari wilayah tersebut. Ini termasuk kerajaan Kashgar, Loulan, dan Khotan, yang dikembalikan ke kekuasaan China. Namun, ketika sedang berper*ng melawan Xiongnu, dia melakukan perjalanan melintasi Pegunungan Pamir dan jauh ke Asia Tengah dan bahkan ke Parsi, yang kemudian dikuasai oleh Kerajaan Parthian.Dia tiba di Laut Kaspia, kemudian mengirim utusannya Gan Ying untuk tiba ke Rom (Daqin) yang masih jauh. Gan Ying mungkin mencapai sejauh Laut Hitam dan Syria era Rom, tetapi berpatah balik. Tidak pasti dia berjaya tiba ke sana atau tidak, tetapi dia bagaimanapun membawa kembali laporan tentang Empayar Rom, dan ada bukti selanjutnya bahawa kunjungan kedutaan Rom ke China berlaku.

ZAMAN ENAM BELAS KERAJAAN

Walaupun diperkenalkan pada zaman Dinasti Han, zaman perpecahan Enam Belas Kerajaan (220-589) yang huru-hara menyaksikan berkembangnya agama Buddha dan berlakunya perjalanan ke wilayah asing yang diilhamkan oleh mubaligh Buddha.

Terdapat sami dari India seperti Kumarajiva (344-413) dari Kucha yang pergi ke China untuk menterjemahkan teks berbahasa Sanskrit ke dalam bahasa Cina. Terdapat juga ramai orang China yang melakukan perjalanan ke luar negeri untuk mendapatkan dan menerjemahkan teks Sutras Buddha ke dalam bahasa Cina, seperti sami dari China, Faxian (337-422), yang pada usia tuanya melakukan perjalanan ke Sri Lanka, India, dan Nepal.

Dari China, agama Buddha memasuki Korea pada tahun 372. Pertama kali dipraktikkan di negara bahagian utara Goguryeo, dan akhirnya akan berkembang menjadi agama Buddha Korea yang khas. Seperti yang tercatat dalam “Nihon Shoki”, agama Buddha di Jepun diperkenalkan pada tahun 552 dengan misi keagamaan yang dikirim oleh Seong dari Baekje, penguasa salah satu dari tiga kerajaan Korea.

ZAMAN TIGA KERAJAAN

The Three Kingdoms atau Zaman Tiga Kerajaan (220-280) adalah zaman yang melibatkan peper*ngan tanpa henti di antara tiga pihak yang bersaing menuntut hak ke atas warisan kuasa Dinasti Han.

Ketiga-tiga perpecahan kuasa warlord-warlord China ini terheret ke dalam bentuk tiga negara yang saling mengisytiharkan diri masing-masing sebagai maharaja baru dan saling berper*ng, menjadikan penglibatan dalam satu pertikaian penting ketika itu adalah satu keperluan.

Ia berterusan sebelum Dinasti Han jatuh sepenuhnya sehingga mereka tidak mampu menguruskan secara serius berkaitan sebarang hal dasar luar dan tidak lagi melakukan perjalanan ke luar negeri.

Namun kerajaan Shu Han di barat menguasai orang Hmong di barat daya, yang kemudian dikenal sebagai Nanman, sebagaimana kerajaan Wu Timur konsisten mendominasi Vietnam Utara.

Walau bagaimana pun, terdapat satu lagi kunjungan kedutaan Rom yang dicatatkan telah tiba ke China dan mengunjungi istana Maharaja Cao Rui (226-239) di negara bahagian utara Empayar Cao Wei.

Berkemungkinan besar dikirim oleh Alexander Severus. Duta dari Rom yang lain dicatat pada tahun 284, kemungkinan besar dihantar oleh Carus. Kunjungan duta Empayar Rom ini adalah aktiviti hubungan Sino-Roman terakhir yang dicatat oleh China pada era ini.

DINASTI JIN

Dinasti Jin ditubuhkan pada tahun 265 (setelah menakl*ki Shu Han) oleh keluarga bangsawan Sima yang pernah berkhidmat untuk Empayar Cao Wei, dan menakl*ki kerajaan Wu Timur pada tahun 280, sehingga mengakhiri era Tiga Kerajaan.

Namun, negara itu dilemahkan dan terdedah oleh Per*ng Lapan Putera dari 291 hingga 306. Ini memungkinkan suku Xiongnu yang telah menyerap budaya China untuk menawan kedua-dua ibu kota bersejarah China di Luoyang dan Chang’an, memaksa saki baki pentadbiran Jin untuk melarikan diri  selatan ke Jiankang (Nanjing).

Suku Xiongnu kemudian menubuhkan pemerintahan di utara di bawah kerajaan Han Zhao. Zaman Dinasti Jin menyaksikan agama Buddha dan terus berkembang.

DINASTI SUI

Maharaja Wen dari Sui memerintah di utara China sejak tahun 581, dan menakl*ki Dinasti Chen di selatan pada tahun 589, sehingga menyatukan kembali China di bawah Dinasti Sui (581-618). Dia dan penggantinya Maharaja Yang memulakan beberapa kempen ket3nteraan.

Vietnam Utara direbut kembali melalui penakl*kan, ketika itu terdapat pendudukan sementara Kerajaan Champa di selatan Vietnam. Mereka juga melancarkan kempen yang gagal melawan kerajaan Korea di utara iaitu Goguryeo semasa zaman Tiga Kerajaan Korea, yang telah menghabiskan bukan hanya angkatan tentera Sui tetapi turut mengurangkan hasil pendapatan kerajaan.

Terusan Besar China disiapkan semasa era Dinasti Sui, meningkatkan perdagangan kaum pribumi antara China utara dan selatan melalui terusan dan jalan sungai. Salah satu aktiviti diplomatik yang ditekankan dari zaman dinasti yang pendek umur ini adalah kunjungan duta Pangeran Shōtoku dari Jepun ke China yang diketuai oleh Ono no Imoko pada tahun 607 Masihi.

DINASTI TANG

Dinasti Tang (618-907) merupakan satu lagi wakil titik tertinggi bagi ‘Kerajaan Tengah’ (gelaran terhadap China waktu itu) dari segi kekuatan ketenteraannya, penakl*kan dan pengiktirafan dari kerajaan bawahan dan jajahannya, perdagangan luar negeri, dan kedudukan pusat politiknya dan status kebudayaan yang terunggul di Asia Timur.Salah satu pemerintah yang paling bercita-cita tinggi adalah Maharaja Taizong (r. 626-649). Dia memulakan beberapa kempen per*ng yang sangat signifikan dalam sejarah China, yang kebanyakannya menentang kumpulan-kumpulan Turkik yang kuat di Asia Tengah. Ini termasuklah kempen menentang Tujue Timur, Tuyuhun, Tufan, negara Xiyu di Lembangan Tarim, dan Xueyantuo.

Dalam menjalin hubungan sekutu yang kuat dengan Kerajaan Silla di Korea, gabungan Tang-Silla memeroleh kemenangan yang besar ke atas Kerajaan Baekje Korea dengan sekutunya Yamato Jepun ketika Pertemp*ran Baekgang pada tahun 663.

Maharaja Taizong juga menyer*ng Korea utara dalam usaha untuk membantu  sekutu mereka, Kerajaan Silla dalam menumpaskan kerajaan pesaingnya Goguryeo di utara. Tujuan lain Taizong menyer*ng Korea utara adalah untuk mengamankan wilayah sebuah komandri lama China di Korea utara yang telah hilang sejak Kerajaan Goguryeo merebutnya dari Dinasti Jin pada abad ke-4. Namun, wilayah Goguryeo jatuh ke tangan Silla, bukan Dinasti Tang.

Hubungan perdagangan China semasa Dinasti Tang diperluas ke barat di Semenanjung Arab, Afrika Timur, dan Mesir. Ramai penulis kontemporari dari negara asing menggambarkan kapal-kapal China, barang-barang China dibawa ke pelabuhan asing.

Di antara pengarang China, penulis Duan Chengshi (w. 863) menggambarkan perdagangan di Somalia Afrika Timur dan antara 785 hingga 805 ahli geografi China Jia Dan menggambarkan rumah api yang didirikan di Teluk Parsi, yang kemudiannya disahkan oleh penulis Muslim al-Mas’udi dan al-Muqaddasi.

Islam mula diperkenalkan di China bermula pada zaman pemerintahan Maharaja Gaozong (r. 649–683), ketika ketibaan rombongan para pedagang dan pendakwah dari Arab seperti Sa’d ibn Abi Waqqas, bapa saudara kepada Nabi Muhammad.

Pelabuhan laut di Guangzhou di selatan China menjadi salah satu pelabuhan terbesar di dunia, yang menjadi tumpuan pengembara asing dari seluruh Asia maritim. Ibu kota Tang di Chang’an menjadi terkenal sebagai bandar metropolis berbilang budaya yang dipenuhi dengan pelawat asing, orang kenamaan, pedagang, utusan, dan mubaligh.

Para sami Buddha Cina seperti Xuanzang (w. 664) melakukan perjalanan ke luar negeri ke tempat-tempat seperti India untuk mendapatkan ilmu pengetahuan, mengumpulkan relik peninggalan Buddha, dan menerjemahkan teks Sutras tambahan ke dalam bahasa Cina.

Walaupun pemerintahan Maharaja Xuanzong dari Tang (r. 712–756) dilihat sebagai titik kemuncak Dinasti Tang, pada tahun-tahun terakhir pemerintahannya terjadi salah satu pemberont*kan yang paling mem*snahkan dalam sejarah China.

Orang Cina Tang telah merekrut begitu ramai orang-orang Turki Asia Tengah ke dalam angkatan t3ntera mereka. Salah seorang darinya ialah An Lushan (703–757), seorang lelaki Sogdian-Turk yang menjadi komander t3ntera dan kegemaran peribadi gundik Maharaja Xuanzong, Yang Guifei.

Dia bertanggungjawab menghasut hingga tercetusnya Pemberont*kan An Lushan, yang menyebabkan kem*tian berjuta-juta orang, mengorb*nkan aset-aset milik Dinasti Tang di Asia Tengah, dan membuka jalan untuk orang-orang Tibet menyer*ng China dan menduduki ibu kota di Chang’an sementara.

Dinasti ini pulih di bawah Maharaja Xianzong (805-820) tetapi tidak pernah mencapai kembali zaman kemuncak kekuatan ketenteraan dan politiknya. Namun, kesan yang tidak disengajakan akibat pemberont*kan itu adalah pelonggaran sekatan pemerintah terhadap perdagangan.

Walaupun abad ke-9 bergolak secara politik, ekonomi China diakui terus maju, diperkuat oleh perdagangan luar negeri. Pihak Jepun mengirim kedutaan ke Dinasti Tang pada tahun 894, yang akhirnya dihentikan oleh Maharaja Uda hasil pujukan Sugawara no Michizane.

LIMA DINASTI DAN SEPULUH KERAJAAN

Zaman Lima Dinasti dan Sepuluh Kerajaan (907-960) adalah zaman perpecahan dan per*ng saudara China antara Dinasti Tang dan Dinasti Song. Ia terkenal kerana kali pertama memperkenalkan ser*ngan Api Yunani (atau formula yang serupa dengan yang asli) hasil dari hubungan orang China di Arab.

Api Yunani kemudian diterapkan pada ciptaan baru China, penyembur api dengan piston berganda, yang digunakan dalam pertemp*ran selama era Lima Dinasti dan Dinasti Song.

DINASTI SONG

Teori politik China sebagai pusat diplomasi dunia banyak diterima di rantau Asia Timur, kecuali pada zaman kelemahan China seperti Dinasti Song (960-1279).Sepanjang era Song Utara (960-1279), maharaja China terpaksa menerima dan mengiktiraf kekuasaan Khitan Khaghan, pemerintah nomad Dinasti Liao (kerajaan Khitan) yang berpusat di Manchuria sebagai sebuah kerajaan yang setara dengan mereka.

Ketika suku Jurchen menggulingkan Dinasti Liao dalam pemberont*kan yang dibantu oleh Dinasti Song, Jurchen kemudian berpaling tadah melawan Dinasti Song dan menakl*ki utara China sejauh selatan Sungai Huai.

Pentadbiran Selatan Song (1127-1279) kemudian dipaksa untuk mengakui penguasa Jurchen yang dikenali sebagai Dinasti Jin Agung sebagai penguasa mereka. Kemudian bangsa Mongol pula menakl*ki Dinasti Jin pada tahun 1234, juga dengan bantuan yang diberikan oleh Song, namun Dinasti Song sekali lagi ditakl*k pada tahun 1279.

Dengan kerajaan-kerajaan yang telah menyerap budaya China dan berkuasa di utara seperti Xia Barat atau dikenali oleh Mong sebagai kerajaan Tangut, orang Cina Dinasti Song terpaksa terlibat dalam kemahiran menguruskan hubungan diplomasi.

Dua orang negarawan dan saintis terkenal Shen Kuo (1031-1095) dan Su Song (1020-1101) dikirim sebagai duta Song ke Dinasti Liao untuk menyelesaikan perselisihan berkaitan sempadan. Shen Kuo menegaskan sempadan Song yang sah di utara dengan mengorek kembali dokumen pentadbiran lama yang diarkibkan dan perjanjian yang ditandatangani antara dinasti Song dan Liao.

Su Song juga menegaskan sempadan sah Song dengan cara yang sama, dia hanya mempraktikkan kelebihannya dalam ilmu pengetahuan kartografi dan pemetaan yang luas untuk menyelesaikan masalah perselisihan sempadan yang panas.

Perdagangan maritim China meningkat secara mendadak ketika era Song, dengan pelabuhan yang sibuk di Quanzhou memainkan peranan sebagai kepala. Perdagangan maritim di luar negeri meningkat oleh industri pembuatan kapal yang berkembang pesat di wilayah Fujian pada abad pertengahan. Ia juga ditingkatkan oleh revolusi ekonomi Song dan kehadiran ramai pelabur dalam misi perdagangan maritim yang kaya dan siap siaga.

Terdapat beberapa misi diplomatik terkenal yang dihantar ke China dari negara-negara asing semasa Dinasti Song. Ini termasuklah kunjungan oleh duta Al-Hakim bi-Amr Allah, duta dari Empayar Fatimiyyah di Mesir ke istana Maharaja Zhenzong pada tahun 1008, dan juga kunjungan duta kepada Kulothunga Chola I dari Dinasti Chola di India ke istana Maharaja Shenzong pada tahun 1077.

Walaupun zaman kegemilangan Buddhisme China berakhir pada zaman Dinasti Tang, masih terdapat sami Buddha Cina yang berpengaruh. Ini termasuklah sami Buddha Zen, Wuzhun Shifan (1178-1249), yang mendidik pelajar Jepun seperti Enni Ben’en (1201-1280). Setelah kembali ke Jepun dari China, dia kemudian menyumbang kepada penyebaran fahaman Zen di Jepun dan membantu dalam pembentukan Tōfuku-ji.

DINASTI YUAN (MONGOL)

Dinasti Yuan (1271-1368) adalah bahagian paling timur dari sebesar-besar keluasan Empayar Mongol yang luas (membentang dari Asia Timur hingga Eropah Timur), yang dibahagikan menjadi empat kekhanatan bermula dengan per*ng pewarisan takhta pada tahun 1260.Pemimpin-pemimpin Mongol seperti Genghis Khan, Ögedei Khan, Mongke Khan, dan Hulagu Khan berjaya menakl*k kerajaan Tangut (Xia Barat) dan Dinasti Jin Agung di utara China, serta menyer*ng Korea di bawah Dinasti Goryeo, mengubahnya menjadi negara bawahan yang diperintah secara tidak langsung.

Pemerintah Mongol menarik pasukan tentera mereka setelah raja Korea bersetuju untuk memindahkan ibu kotanya kembali ke daratan dari Pulau Ganghwa.

Pemimpin Mongol, Kublai Khan akhirnya menakl*ki Dinasti Song Selatan pada tahun 1279. Kublai adalah pemimpin yang bercita-cita tinggi yang mempergunakan tentera Korea, China, dan Mongol untuk menyer*ng Jepun pada dua kesempatan yang berasingan, namun kedua-dua kempen tersebut akhirnya gagal. Dia juga gagal dalam beberapa ser*ngan terhadap kerajaan-kerajaan di Asia Tenggara seperti Dai Viet dan Empayar Majapahit.

Dinasti Yuan meneruskan legasi perdagangan maritim tinggalan dinasti Tang dan Song. Kapten kapal Dinasti Yuan yang dikenali sebagai Wang Dayuan (fl. 1328-1339) adalah yang pertama dari China yang melakukan pelayaran jalan laut melalui Laut Mediterranean semasa lawatannya ke Maghribi di Afrika Utara.

Salah satu penekanan diplomatik pada masa ini adalah kedutaan besar Yuan ke Empayar Khmer Kemboja di bawah pemerintahan Indravarman III, yang dipimpin oleh utusan Zhou Daguan (166-1346) dari tahun 1296 hingga 1297.

Dalam laporannya kepada istana Yuan, Zhou Daguan menggambarkan tempat-tempat seperti Angkor Wat dan kehidupan seharian penduduk Empayar Khmer. Pada tahun-tahun awal pemerintahan Kublai Khan, Marco Polo (1254-1324) mengunjungi China, mungkin sampai ke ibu kota Song sebelumnya di Hangzhou, yang digambarkannya dengan sangat mengagumkan keindahan pemandangannya.

DINASTI MING

Maharaja pertama Dinasti Ming (1368–1644), Maharaja Hongwu (r. 1368–1398), adalah ketua gerakan Pemberont*kan Serban Merah ketika dia mengalahkan pemimpin-pemimpin China yang menjadi pesaingnya dalam pemberont*kan dan kemudian memaksa pemimpin Mongol dari Dinasti Yuan  untuk melarikan diri ke utara, kembali ke padang rumput di Mongolia. Dinasti Ming terlibat dalam konflik lanjuyan dengan pihak Mongol selepas itu, beberapa kes di antaranya ada yang berjaya, dan yang lainnya tidak. Contoh yang terakhir adalah Krisis Tumu pada tahun 1449, di mana Maharaja Zhengtong ditawan oleh Mongol dan tidak dibebaskan sehingga setahun kemudian.

Maharaja Hongwu mengizinkan utusan asing mengunjungi ibu kota di Nanjing, tetapi menggubal larangan tegas undang-undang perdagangan maritim swasta oleh pedagang China yang ingin melakukan perjalanan ke luar negara.

Kemuncak diplomatik tertinggi pada zaman Ming adalah misi dan ekspedisi maritim yang sangat besar oleh Laksamana Zheng He (1371-1433), komander sida-sida yang disayangi Maharaja Yongle (r. 1402-1424).

Zheng He berlabuh di sebahagian besar dunia Asia, termasuk di Borneo, negeri-negeri Melayu seperti Kesultanan Melayu Melaka, Sri Lanka, India, Parsi, Arab dan Afrika Timur. Sementara itu, China di bawah Yongle menyer*ng Vietnam utara pada tahun 1402 dipercayai kerana mengganggu kerajaan-kerajaan Melayu, dan mereka kekal berada di sana hingga tahun 1428, ketika Le Loi memimpin pemberont*kan kaum pribumi yang berjaya menentang penjajahan China.

Misi diplomatik ke negeri-negeri bawahan yang besar seperti ini dihentikan setelah Zheng He, dengan tempoh pengasingan di Ming, ditambah dengan keperluan untuk mempertahankan wilayah pesisir timur China yang besar daripada pencerobohan lanun-lanun Jepun.

Walaupun dibatasi oleh negara-negara, perdagangan secara keseluruhannya tidak dilarang. Setibanya mereka pada awal abad ke-16, Portugis boleh berdagang dengan orang China di Tuen Mun, walaupun terdapat beberapa permusuhan di antara kedua belah pihak berikutan penakl*kan Portugis terhadap Kesultanan Melaka pada 1511.

Dinasti Ming juga berdagang dengan serius dengan orang Sepanyol, mereka mengirim banyak kapal perdagangan China setiap tahun ke Filipina untuk menjual barang-barang China sebagai ganti perak yang dilombong dari koloni Sepanyol di Dunia Baru.

Terdapat begitu banyak perak Sepanyol yang memasuki China sehingga mata wang perak yang dicetak Sepanyol menjadi perkara biasa di China. Namun, lonjakan mata wang perak Sepanyol sebagai medium pertukaran juga membawa inflasi besar kepada ekonomi China. Dinasti Ming berusaha untuk menukar mata wang perak menjadi mata wang tembaga, tetapi kemerosotan ekonomi telah pun berlaku.

Sementara itu, Dinasti Ming di bawah Maharaja Wanli (1572-1620) terlibat dalam per*ng yang agak merugikan untuk mempertahankan Korea melawan Jepun. Bupati Jepun, Hideyoshi Toyotomi (1537-1598) dan pendahulunya Oda Nobunaga (1534-1582) membawa era Azuchi-Momoyama yang makmur di feudal Jepun, mengakhiri era bergolak pada zaman Sengoku.

Walau bagaimanapun, Jepun melakukan ser*ngan besar-besaran ke Korea dari tahun 1592 hingga 1598. Tujuan Jepun adalah untuk menyer*ng Ming di China yang sedang maju, tetapi untuk melakukannya Jepun perlu menggunakan Semenanjung Korea sebagai tapak pementasan antara Laut  Jepun dan Laut Kuning.

Walaupun pada awalnya berhasil, usaha Toyotomi dinodai dengan kejayaan tentera laut Joseon pimpinan laksamana Yi Sun-shin (1545-1598). Sepanjang per*ng, Dinasti Ming mengalami kerugian yang besar, dan telah menghabiskan banyak hasil sumber untuk mengirim pasukan darat ke Korea dan meningkatkan keupayaan angkatan laut Korea dalam pertemp*ran seperti Pertemp*ran Noryang Point.

Penurunan ekonomi Ming oleh inflasi diperburukkan lagi oleh kegagalan sumber tanaman, kebuluran, wabak secara mengejut dan pemberont*kan agraria yang dipimpin oleh individu seperti Li Zicheng (1606–1644), Dinasti Ming jatuh pada tahun 1644. Jeneral Ming, Wu Sangui (1612  –1678) telah memihak pemberont*k di bawah Li, tetapi kerana merasa dirinya dikhianati ketika salah seorang gundiknya dirampas oleh Li, dia bertindak membiarkan bangsa Manchu di bawah Maharaja Shunzhi (1638-1661) memasuki jalan utara dan menyer*ng utara China dari  pangkalan mereka di Manchuria.

Para mubaligh Jesuit pertama yang mengunjungi China adalah semasa Dinasti Ming. Yang paling terkenal adalah Jesuit dari Itali Matteo Ricci (1552-1610). Matteo terkenal di China dan Barat kerana banyak sebab. Dia adalah yang pertama menterjemahkan teks klasik China ke dalam bahasa Latin, dan yang pertama menterjemahkan nama ahli falsafah China yang paling terkenal Kong Fuxi sebagai Confucius.

Bersama dengan paderi Jesuit yang lain, dia adalah orang Eropah pertama yang memasuki Kota Larangan di Beijing, semasa pemerintahan Maharaja Wanli.  Matteo Ricci dan rakan cinanya yang dibaptis, ahli matematik, ahli astronomi, dan ahli agronomi Xu Guangqi (1562-1633), adalah orang pertama yang menterjemahkan risalah matematik Yunani kuno “Euclid’s Elements” ke dalam bahasa Cina.

DINASTI QING

Salah satu masalah yang melanda kedutaan Barat ke China adalah amalan kowtow. Para diplomat Barat memahami bahawa bersujud bermaksud menerima ketuanan dan keunggulan Maharaja China lebih tinggi berbanding raja-raja mereka, ini dianggap sebagai sesuatu yang tidak dapat diterima.

Hubungan diplomatik pertama antara China dan Barat berlaku dengan pengembangan Empayar Rom di Timur Tengah pada abad ke-2, Rom memperoleh keupayaan untuk memajukan sistem perkapalan dan perdagangan di Lautan Hindi. Kumpulan pertama orang yang mengaku sebagai kedutaan Rom ke China dicatat pada tahun 166, enam puluh tahun setelah ekspedisi ke sebelah barat oleh jeneral Dinasti Han, Ban Chao.Mereka datang kepada Maharaja Huan Dinasti Han, “dari Antun (Maharaja Antoninus Pius), raja Daqin (Rom)”. Walau bagaimanapun, ketika Antoninus Pius meninggal dunia pada tahun 161, meninggalkan kerajaan kepada putera angkatnya Marcus Aurelius (Antoninus), konvoi tiba pada tahun 166, dan kedua Maharaja yang dikenali dengan nama “Antonius” menimbulkan kekeliruan tentang siapa yang mengirim duta.

Kemudian, pada tahun 1665, ketika penjelajah Rusia bertemu dengan bangsa Manchu di wilayah timur laut China hari ini. Dengan menggunakan bahasa umum Latin, yang menurut pemahaman orang Cina sebagai bahasa mubaligh Jesuit, maharaja China dan tsar Rusia merundingkan Perjanjian Nerchinsk pada tahun 1689, yang menggambarkan sempadan antara Rusia dan China, yang sebahagiannya kekal hingga hari ini.

Dalam beberapa kaedah, perjanjian ini merupakan titik tolak. Rusia tidak berurusan melalui Kementerian Hal Ehwal Negara Bawahan, melainkan melalui kementerian yang sama dengan Mongol yang bermasalah, yang berfungsi untuk mengakui status Rusia sebagai bukan negara bawahan yang membayar ufti. Sejak itu, pandangan dunia China terhadap semua bangsa lain sebagai bawahan mereka mula terurai.

Pada tahun 1839, Maharaja China telah mengharamkan candu di China kerana kesan buruknya terhadap warganegara China dan kesan buruknya terhadap budaya China; Kerajaan British, bagaimanapun, melihat candu sebagai keuntungan yang besar untuk perdagangan komersial, kerana importnya akan membantu mengimbangkan defisit perdagangan British yang besar dengan China. Ini akhirnya membawa kepada Per*ng Candu.

Pada tahun 1793, maharaja Qianlong menolak tawaran meluaskan perdagangan dan hubungan luar negeri oleh diplomat Britain George Macartney.

Baik orang Eropah mahupun orang China tidak pernah mengetahui bahawa kunjungan kedutaan Belanda akan menjadi peristiwa yang terakhir melibatkan bangsa Eropah tunduk hormat di hadapan Maharaja China dalam konteks hubungan luar monarki tradisional China.

Mewakili kepentingan Belanda dan Syarikat Hindia Belanda, Isaac Titsingh pergi ke Beijing pada tahun 1794-96 untuk perayaan ulang tahun keenam puluh pemerintahan Maharaja Qianlong. Rombongan Titsingh juga melibatkan Andreas Everardus van Braam Houckgeest yang berketurunan Belanda-Amerika, yang menerangkan secara terperinci mengenai misi kedutaan ini ke imperial China dan tidak lama kemudian ia diterbitkan di akhbar-akhbar Amerika Syarikat dan Eropah.

Pandangan tentang dunia China tidak banyak berubah semasa era Dinasti Qing kerana perspektif sinosentrik China terus dikhabarkan dan diperkuatkan oleh dasar dan praktik yang sengaja dirancang untuk meminimumkan sebarang bukti kelemahannya yang semakin ketara dan kekuatan Barat yang terus berkembang. Selepas misi Titsingh, tidak ada lagi duta besar bukan Asia yang dibenarkan bahkan mendekati ibu kota Qing sehingga kesan dari Per*ng Candu mengubah segalanya.

Rujukan: